4. การประกอบธุรกิจของแต่ละสายผลิตภัณฑ์

(1) ลักษณะการให้บริการ

ธุรกิจของบริษัท

บริษัทหลักทรัพย์ เอเซีย พลัส จำกัด (มหาชน) เป็นสมาชิกตลาดหลักทรัพย์แห่งประเทศไทย
หมายเลข 8
ให้บริการการเป็นนายหน้าหรือตัวแทนซื้อขายหลักทรัพย์แก่นักลงทุนทั้งในประเทศและต่างประเทศ
ทั้งที่เป็นรายบุคคลและสถาบัน
โดยมีสำนักงานสาขาที่ให้บริการแก่นักลงทุนทั้งในเขตกรุงเทพมหานครและเขตภูมิภาค รวมทั้งสิ้น 19
สาขา มีทีมงานด้านการตลาด และด้านการวิเคราะห์หลักทรัพย์ ที่มีคุณภาพและมีประสบการณ์
พร้อมให้คำปรึกษาแก่นักลงทุน ทั้งทางด้านปัจจัยพื้นฐานและปัจจัยทางเทคนิค

1. ธุรกิจการเป็นนายหน้าซื้อขายหลักทรัพย์

บริษัทให้บริการการเป็นนายหน้าหรือตัวแทนซื้อขายหลักทรัพย์แก่นักลงทุนทั้งในประเทศและต่างประเทศ
ทั้งที่เป็นรายบุคคลและสถาบัน
โดยมีสำนักงานสาขาที่ให้บริการแก่นักลงทุนทั้งในเขตกรุงเทพมหานครและเขตภูมิภาค รวม ทั้งสิ้น
19 สาขา มีทีมงานด้านการตลาด และด้านการวิเคราะห์หลักทรัพย์ ที่มีคุณภาพและมีประสบการณ์
พร้อมให้ คำปรึกษาแก่นักลงทุน ทั้งทางด้านปัจจัยพื้นฐานและปัจจัยทางเทคนิค

นอกจากนี้ ลูกค้ายังสามารถเข้าถึงข้อมูลรายงานสดสภาวะหุ้นแบบ Real Time บทวิจัย
บทวิเคราะห์ทางเทคนิค และแหล่งความรู้ต่าง ๆ สำหรับนักลงทุน ผ่านทางเว็บไซต์ของบริษัทที่
www.asiaplus.co.th ได้อีกทางหนึ่ง

  นักลงทุนสามารถเปิดบัญชีซื้อขายหลักทรัพย์ผ่านบริษัทได้ 2 ประเภท คือ

(1) บัญชีซื้อขายหลักทรัพย์ด้วยเงินสด แบ่งได้เป็น 2 แบบ
    โดยบริษัทจะพิจารณาจากปัจจัยความเสี่ยงในการชำระราคา ดังนี้

    1.  บัญชีเงินสด (Cash Account)
        เป็นบัญชีซื้อขายหลักทรัพย์ที่ลูกค้าสามารถซื้อขายหลักทรัพย์ โดยวางหลักประกันร้อยละ 15
        ตามเกณฑ์ของตลาดหลักทรัพย์แห่งประเทศไทย
        โดยลูกค้าจะต้องชำระราคาค่าซื้อหลักทรัพย์ให้บริษัทภายใน 3 วันทำการ
        นับจากวันที่ซื้อหลักทรัพย์ และบริษัทจะส่งมอบค่าขายหลักทรัพย์ให้แก่ลูกค้าในวันทำการที่ 3
        นับจากวันที่ขายหลักทรัพย์

    2.  บัญชีเงินสดแบบมีหลักประกันเต็มจำนวน (Cash Balance Account)
        เป็นบัญชีซื้อขายหลักทรัพย์ที่ลูกค้าสามารถซื้อหลักทรัพย์ได้ตามจำนวนเงินที่ลูกค้าวางไว้เป็นหลักประกันกับบริษัทเพื่อการชำระค่าซื้อหลักทรัพย์
        และเมื่อลูกค้ามีการขายหลักทรัพย์
        บริษัทจะเก็บรักษาค่าขายนั้นไว้ในบัญชีลูกค้าเพื่อกำหนดอำนาจซื้อต่อไป

(2) บัญชีเงินให้กู้ยืมเพื่อซื้อหลักทรัพย์ในระบบเครดิตบาลานซ์ (Credit Balance Account)
    เป็นบัญชีซื้อขายหลักทรัพย์ที่ลูกค้าสามารถกู้ยืมเงินเพื่อซื้อหลักทรัพย์จากบริษัท
    โดยลูกค้าต้องวางเงินสด และ/หรือ หลักทรัพย์ เป็นหลักประกันการชำระหนี้ในอัตราส่วนขั้นต่ำ
    ร้อยละ 50 หรือไม่ต่ำกว่าอัตราที่ตลาดหลักทรัพย์กำหนด

การสั่งซื้อขายหลักทรัพย์สามารถทำได้ 2 ช่องทางคือ

1. ส่งคำสั่งซื้อขายผ่านผู้ติดต่อกับผู้ลงทุน โดยทางโทรศัพท์ หรือที่ห้องค้าหลักทรัพย์ของบริษัท

2. สั่งซื้อขายด้วยตนเองผ่านระบบอินเตอร์เน็ต โดยเปิดบัญชีซื้อขายกับบริษัทได้ทั้ง 2
ประเภทดังกล่าวข้างต้น

ในปี 2553 มูลค่าการซื้อขายหลักทรัพย์ผ่านบริษัทมีจำนวนรวมทั้งสิ้น 650,854.81 ล้านบาท
โดยมีส่วนแบ่งการตลาดร้อยละ 5.26
ของมูลค่าการซื้อขายรวมในตลาดหลักทรัพย์แห่งประเทศไทยและตลาดหลักทรัพย์ เอ็ม เอ ไอ
(ไม่นับรวมการลงทุนเพื่อบัญชีบริษัท) จัดเป็นอันดับที่ 3 เปรียบเทียบกับปี 2552 และปี 2551
ซึ่งบริษัทมีส่วนแบ่งการตลาดเป็นอันดับที่ 2 หรือคิดเป็นร้อยละ 5.71 และอันดับที่ 3
หรือคิดเป็นร้อยละ 5.38 ตามลำดับ

  ---------------------------------------------------------------------------------
  มูลค่าการซื้อขายหลักทรัพย์                  2553           2552           2551
  ------------------------------------ -------------- -------------- --------------
  ตลาดหลักทรัพย์ฯ และตลาด เอ็ม เอ ไอ       6,188,252.52   3,856,510.44   3,981,230.00
  (ล้านบาท)                                                           

  บริษัท(ล้านบาท)                         650,854.81     493,029.15     428,740.75

  ส่วนแบ่งตลาดของบริษัท (%)                5.26           5.71           5.38

  อันดับที่                                3              2              3

  แยกตามประเภทลูกค้า (%)                                               

  - บัญชีลงทุนของบริษัท                     14.08          12.96          7.88

  - ลูกค้าสถาบัน                          4.35           2.24           4.77

  - ลูกค้าทั่วไปในประเทศ                   73.75          77.13          73.20

  - ลูกค้าต่างประเทศ                      7.82           7.66           14.16

  แยกตามประเภทบัญชี (%)                                                

  บัญชีเงินสด                             81.07          81.66          86.97

  บัญชีเงินกู้ยืมเพื่อซื้อหลักทรัพย์                18.93          18.34          13.03

  แยกตามช่องทางการส่งคำสั่งซื้อขาย (%)                                     

  - ผ่านผู้ติดต่อผู้ลงทุน                      70.89          69.74          76.54

  - ผ่านระบบอินเทอร์เน็ท                   29.11          30.26          23.46
  ---------------------------------------------------------------------------------

บริษัทมีรายได้ค่าธรรมเนียมจากการเป็นนายหน้าซื้อขายหลักทรัพย์ ในปี 2553 จำนวน 1,237.76
ล้านบาท หรือเท่ากับร้อยละ 58.26 ของรายได้รวมของบริษัท เปรียบเทียบกับปี 2552 และปี
2551 ซึ่งมีรายได้ค่าธรรมเนียมจากการเป็นนายหน้าซื้อขายหลักทรัพย์ จำนวน 960.02 ล้านบาท
หรือเท่ากับร้อยละ 64.69 และ 900.16 ล้านบาท หรือเท่ากับร้อยละ 73.44 ตามลำดับ

  นโยบายในการเปิดบัญชีซื้อขายหลักทรัพย์ให้ลูกค้า

บริษัทมีนโยบายเปิดให้ผู้ที่ประสงค์จะลงทุนในตลาดหลักทรัพย์แห่งประเทศไทย
ได้มีโอกาสที่จะเข้ามาเปิดบัญชีกับบริษัทในทุกระดับ
ทั้งนี้ต้องอยู่ในหลักเกณฑ์การพิจารณาตามคุณสมบัติดังนี้

บุคคลธรรมดา

  1. มีหน้าที่การงานเป็นหลักแหล่ง

  2. มีฐานะมั่นคง

  3. มีรายได้ประจำและเพียงพอสำหรับการลงทุน

  4. มีเงินออม

  5. มีความสามารถในการชำระเงิน ในขอบเขตวงเงินที่ได้มีการอนุมัติให้

ลูกค้าสถาบัน

  1. มีฐานะทางการเงิน (Financial Position) ที่มั่นคง

  2. มีผู้ถือหุ้นเป็นที่ยอมรับ

  3. มีผู้บริหารที่มีประสบการณ์และเป็นที่เชื่อถือ

  4. มีผลประกอบการที่มีกำไร

ขั้นตอนการอนุมัติและอำนาจการอนุมัติ

  (1) การซื้อขายหลักทรัพย์ด้วยวิธีเงินสด

การพิจารณารับลูกค้า

1.  เจ้าหน้าที่การตลาดจะเป็นผู้ชี้แจงกฎระเบียบการซื้อขายหลักทรัพย์ด้วยบัญชีเงินสดตามกฎระเบียบตลาดหลักทรัพย์แห่งประเทศไทยและตามเงื่อนไขที่บริษัทกำหนดเพื่อให้ลูกค้าเข้าใจในเบื้องต้น

2.  ให้ลูกค้ากรอกรายละเอียดในคำขอเปิดบัญชีซื้อขายหลักทรัพย์
    โดยให้มีข้อมูลประวัติของลูกค้าเพื่อประกอบการพิจารณาอย่างเพียงพอในการรับเป็นลูกค้า
    และนับตั้งแต่วันที่ 16 มีนาคม 2550 เป็นต้นมา
    ลูกค้าต้องให้ข้อมูลเพิ่มเติมตามหลักเกณฑ์เกี่ยวกับการรู้จักลูกค้า
    และการตรวจสอบเพื่อทราบข้อเท็จจริงเกี่ยวกับลูกค้า (Know Your Customer /
    Customer Due Diligence) ตามแนวของสมาคมบริษัทหลักทรัพย์
    และมีเอกสารหลักฐานประกอบ ได้แก่ สำเนาบัตรประจำตัวประชาชน สำเนาทะเบียนบ้าน
    สำเนาหนังสือรับรองการจดทะเบียนบริษัท สำเนาใบอนุญาตประกอบกิจการ
    (กรณีธุรกิจเฉพาะ) ตัวอย่างลายมือชื่อลูกค้าหรือผู้มีอำนาจลงนาม (กรณีนิติบุคคล)
    สำเนาสมุดฝากเงิน สำเนาใบรับฝากเงิน
    สำเนาตั๋วสัญญาใช้เงินเพื่อเป็นหลักฐานการมีฐานะและการออมทรัพย์

3.  ให้ลูกค้าลงนามในหนังสือดังต่อไปนี้คือ คำขอเป็นลูกค้าเพื่อเปิดบัญชีซื้อขายหลักทรัพย์ สัญญา
    ตั้งตัวแทนนายหน้าซื้อขายหลักทรัพย์ สัญญาซื้อขายหลักทรัพย์ด้วยเงินสด
    บันทึกข้อตกลงเกี่ยวกับการดูแลรักษาทรัพย์สินของลูกค้า
    หนังสือแต่งตั้งตัวแทนเพื่อซื้อขายหลักทรัพย์ (กรณีลูกค้ามอบอำนาจให้ผู้อื่นทำการแทน)

  กรณีลูกค้าของสำนักงานใหญ่

-   เมื่อเจ้าหน้าที่ได้ตรวจดูความถูกต้องของเอกสารครบถ้วน
    และพิจารณาเห็นว่าสมควรจะอนุมัติให้มีวงเงินซื้อขายหลักทรัพย์กับบริษัทได้
    ก็จะเสนอความเห็นพร้อมกำหนดวงเงินต่อผู้บังคับบัญชาตามลำดับชั้น เพื่อพิจารณาอนุมัติ

กรณีลูกค้าของสำนักงานสาขา 

  - เจ้าหน้าที่การตลาดเสนอความเห็นพร้อมกำหนดวงเงินไปยังผู้จัดการสำนักงานสาขา

  - ผู้จัดการสำนักงานสาขาพิจารณาคำขอของลูกค้า
  พร้อมเอกสารหลักฐานและความเห็นของเจ้าหน้าที่การตลาด
  แล้วเสนอความเห็นของตนมายังผู้บริหารที่ดูแลสายงานสำนักงานสาขา ซึ่งอยู่ที่สำนักงานใหญ่
  อำนาจอนุมัติวงเงินเป็นไปตามลำดับชั้นเช่นเดียวกับลูกค้าสำนักงานใหญ่

อำนาจอนุมัติ

  บริษัทได้มีการจัดแบ่งเจ้าหน้าที่บริหารผู้มีอำนาจอนุมัติ แยกตามกลุ่ม ดังนี้

  กลุ่มที่ 1 ได้แก่ เจ้าหน้าที่บริหารชั้น ผู้อำนวยการ สายงานการตลาด
  ที่ได้รับแต่งตั้งจากคณะกรรมการบริหาร

  กลุ่มที่ 2 ได้แก่ เจ้าหน้าที่บริหารชั้น ผู้อำนวยการอาวุโส สายงานการตลาด
  ที่ได้รับแต่งตั้งจากคณะกรรมการบริหาร

  กลุ่มที่ 3 ได้แก่ เจ้าหน้าที่บริหารชั้น ผู้ช่วยกรรมการผู้อำนวยการ และรองกรรมการผู้อำนวยการ
  สายงานการตลาด ที่ได้รับแต่งตั้งจากคณะกรรมการบริหาร

  กลุ่มที่ 4 ได้แก่ กรรมการบริหาร

  การอนุมัติวงเงินเปิดบัญชีและการเพิ่มวงเงินซื้อหลักทรัพย์ให้แก่ลูกค้า
  บริษัทจะพิจารณาวงเงินให้ตามหลักเกณฑ์ที่กำหนดไว้ โดยแยกตามประเภทลูกค้า ได้แก่
  ลูกค้าประเภทบุคคลธรรมดา สถาบันการเงิน หรือบริษัทจัดการกองทุน และบุคคลอื่นๆ
  เพื่อให้การพิจารณาและอนุมัติวงเงินซื้อหลักทรัพย์ของลูกค้าเป็นไปโดยมีประสิทธิภาพ

  - กรณีลูกค้าประเภทบุคคลธรรมดา

+----------------+---------------------+-------------------------------+
|   วงเงินอนุมัติ    |   ผู้มีอำนาจอนุมัติ       |                               |
+================+=====================+===============================+
|                | (ก)                 | (ข)                           |
|                | กรณีวงเงินที่ขออนุมัติเป็น  | กรณีวงเง                       |
|                | ไปตามหลักเกณฑ์ของบริษัท | ินที่ขออนุมัตินอกเหนือหลักเกณฑ์ของบริษัท |
|                |                     | หรือกรณีลูกค้ามีความสำคัญพิเศษ*      |
+----------------+---------------------+-------------------------------+
|   ไม่เกิน 2      | กลุ่ม 1 ขึ้นไป          | -                             |
|   ล้านบาท       | คนใดคนหนึ่ง           |                               |
|                |                     | กลุ่ม 2 ลงนามร่วมกับกลุ่ม 3 หรือ กลุ่ม |
|   ไม่เกิน 10     | กลุ่ม 2 ขึ้นไป          | 4                             |
|   ล้านบาท       | คนใดคนหนึ่ง           |                               |
|                |                     | หรือ กลุ่ม 3 และ กลุ่ม 4           |
|   ไม่เกิน 30     | กลุ่ม 3 ขึ้นไป          | ลงนามร่วมกัน 2 คน               |
|   ล้านบาท       | คนใดคนหนึ่ง           |                               |
|                |                     | กลุ่ม 3 ลงนามร่วมกับกลุ่ม 4         |
|   ไม่เกิน 50     | กลุ่ม 4 คนใดคนหนึ่ง     |                               |
|   ล้านบาท       |                     | กลุ่ม 4 ลงนามร่วมกัน 2 คน         |
|                | คณะอนุกรรมการสินเชื่อ   |                               |
|   ไม่เกิน 75     |                     | คณะอนุกรรมการสินเชื่อ             |
|   ล้านบาท       | คณะอนุกรรมการสินเชื่อ   |                               |
|                |                     | คณะอนุกรรมการกิจการนายหน้า       |
|   ไม่เกิน 100    |                     |                               |
|   ล้านบาท       |                     |                               |
+----------------+---------------------+-------------------------------+
|   เกินกว่า 100   | คณะกรรมการบริษัท      |                               |
|   ล้านบาท       |                     |                               |
+----------------+---------------------+-------------------------------+

  หมายเหตุ : * ลูกค้ามีความสำคัญพิเศษ หมายถึง
  บุคคลที่มีชื่อเสียงและมีฐานะทางการเงินที่มั่นคงเป็นที่รับรู้กันโดย ทั่วไป

  ทั้งนี้อัตราค่าธรรมเนียมจะเท่ากับลูกค้าปกติ
  หากแต่ขั้นตอนการอนุมัติวงเงินอาจจะเร็วกว่าลูกค้าปกติ

  - กรณีลูกค้าประเภทนิติบุคคล

+----------------------+---------------+--------------+--------------+
|   ประเภทลูกค้า         |   ผู้มีอำนาจอนุมัติ |              |              |
+----------------------+---------------+--------------+--------------+
|                      | คณะอ          | คณะอนุกรรมการ | คณ           |
|                      | นุกรรมการสินเชื่อ |              | ะกรรมการบริษัท |
|                      |               | กิจการนายหน้า  |              |
+----------------------+---------------+--------------+--------------+
| บ                    | ไม่เกิน 200     |              | เกินกว่า 200   |
| ริษัทหลักทรัพย์จัดการกองทุน | ล้านบาท        |              | ล้านบาท       |
|                      |               |              |              |
| และกองทุน             |               |              |              |
+----------------------+---------------+--------------+--------------+
| นิติบุคคลอื่น             | ไม่เกิน 20      | ไม่เกิน 100    | เกินกว่า 100   |
|                      | ล้านบาท        | ล้านบาท       | ล้านบาท       |
+----------------------+---------------+--------------+--------------+

  1. การอนุมัติวงเงินให้แก่ลูกค้าประเภทบุคคลธรรมดา ตามกรณี (ข)
  ผู้บริหารตามสายการบังคับบัญชาของเจ้าหน้าที่การตลาดนั้น
  จะต้องทำบันทึกชี้แจงเหตุผลแห่งการขออนุมัติวงเงินดังกล่าว
  เสนอต่อผู้มีอำนาจเพื่อพิจารณาทุกครั้ง

  2. ในกรณีที่มีความจำเป็นเร่งด่วน
  และวงเงินที่ขออนุมัติอยู่ในอำนาจของคณะอนุกรรมการคณะใดคณะหนึ่ง
  อาจให้ผู้มีอำนาจอนุมัติในกลุ่มที่ 4 คนใดคนหนึ่ง
  พิจารณาให้ความเห็นชอบอนุมัติวงเงินชั่วคราวได้ก่อน
  และให้ขอสัตยาบันการอนุมัติจากคณะอนุกรรมการนั้นๆ
  หรือคณะกรรมการบริษัทในการประชุมครั้งต่อไป
  หากคณะอนุกรรมการหรือคณะกรรมการบริษัทไม่เห็นด้วยกับการอนุมัติวงเงินดังกล่าว
  ให้พิจารณาทบทวนวงเงินของ ลูกค้ารายนั้นทันที

  3. การอนุมัติวงเงินตามข้อ 1 และ ข้อ 2 ข้างต้น
  จะต้องนำเสนอต่อคณะอนุกรรมการนายหน้าเพื่อทราบในการประชุมครั้งแรกภายหลังจากที่มีการอนุมัติวงเงินดังกล่าว

  (2) การให้กู้ยืมเพื่อซื้อหลักทรัพย์ระบบเครดิตบาลานซ์

บริษัทให้บริการการให้กู้ยืมเพื่อซื้อหลักทรัพย์ระบบเครดิตบาลานซ์ (Credit Balance)
โดยมีหลักเกณฑ์การพิจารณาและอนุมัติวงเงินตามขั้นตอนเช่นเดียวกับบัญชีเงินสด
โดยพิจารณาเป็นวงเงินรวมกับบัญชีเงินสดด้วย
สำหรับขั้นตอนและวิธีปฏิบัติในการให้กู้ยืมเพื่อซื้อหลักทรัพย์จะได้กล่าวในส่วนต่อไป
(ดูรายละเอียดได้ที่ส่วนที่ 1 หัวข้อ 5 (3) หน้า 39-40)

นโยบายการกำหนดอัตรา Margin ของหลักทรัพย์ บริษัทจะกำหนดรายชื่อหลักทรัพย์ที่อนุญาตให้ซื้อ
โดยพิจารณาหลักทรัพย์ที่มีผลประกอบการดี และมีสภาพคล่องในการซื้อขาย
โดยมีการกำหนดอัตรามาร์จิ้นเริ่มต้นของแต่ละหลักทรัพย์
และกำหนดปริมาณหุ้นที่อนุญาตให้ซื้อหรือฝากเข้าบัญชีเครดิตบาลานซ์
และพิจารณาทบทวนรายชื่อหลักทรัพย์ที่อนุญาตให้ซื้ออย่างน้อยเดือนละครั้ง
บริษัทประกาศรายชื่อหลักทรัพย์ที่อนุญาตให้ซื้อ พร้อมทั้งอัตรามาร์จิ้นเริ่มต้นของแต่ละหลักทรัพย์ ณ
ที่ทำการบริษัท และที่ทำการสำนักงานสาขา
ทั้งนี้อัตรามาร์จิ้นของแต่ละหลักทรัพย์จะไม่ต่ำกว่าอัตรามาร์จิ้นที่กำหนดโดยสำนักงานคณะกรรมการ
ก.ล.ต. หรือตลาดหลักทรัพย์แห่งประเทศไทย

2. ธุรกิจการเป็นตัวแทนซื้อขายสัญญาซื้อขายล่วงหน้า

บริษัทตลาดอนุพันธ์ (ประเทศไทย) จำกัด (มหาชน) หรือ Thailand Futures Exchange
Public Company Limited (TFEX) ซึ่งเป็นบริษัทย่อยของตลาดหลักทรัพย์แห่งประเทศไทย
ได้เปิดให้มีการซื้อขายสัญญาซื้อขายล่วงหน้า ตั้งแต่ปี 2549
โดยบริษัทได้รับอนุญาตให้ประกอบธุรกิจตัวแทนซื้อขายสัญญาซื้อขายล่วงหน้าและได้เปิดบริการการเป็น
ตัวแทนซื้อขายสัญญาซื้อขายล่วงหน้า เมื่อวันที่ 28 เมษายน 2549
ในปัจจุบันสัญญาซื้อขายล่วงหน้าที่ซื้อขายในตลาดอนุพันธ์ ได้แก่ SET50 Index Futures, SET50
Index Options, Single Stock Futures, 50 Baht Gold Futures และในปี 2553
บริษัทตลาดอนุพันธ์ (ประเทศไทย) จำกัด (มหาชน) ได้จัดให้มีการซื้อขายสินค้าใหม่เพิ่มขึ้นอีก
ได้แก่ 10 Baht Gold Futures เริ่มซื้อขายเมื่อวันที่ 2 สิงหาคม 2553, 5Y Government
Bond Futures เริ่มซื้อขายเมื่อวันที่ 18 ตุลาคม 2553 สำหรับ 6M THBFIX Futures และ 3M
BIBOR Futures เริ่มซื้อขายเมื่อวันที่ 29 พฤศจิกายน 2553

ผู้ลงทุนได้ให้ความสนใจในตลาดอนุพันธ์เพิ่มขึ้นเป็นลำดับ
จากรูปแบบสินค้าที่ถูกพัฒนาเพื่อตอบสนองความต้องการของนักลงทุนอย่างต่อเนื่อง โดยในปี 2553
มีปริมาณการซื้อขายในตลาดอนุพันธ์เฉลี่ยต่อวัน อยู่ที่ 18,676 สัญญา เพิ่มขึ้นร้อยละ 46.24
เมื่อเปรียบเทียบกับ 12,771 สัญญาต่อวัน ในปี 2552

ปริมาณการซื้อขายอนุพันธ์ที่ผ่านบริษัทในปี 2553 มีจำนวนทั้งสิ้น 353,090 สัญญา คิดเป็นร้อยละ
3.91 ของตลาดอนุพันธ์ จัดเป็นอันดับที่ 8
โดยบริษัทมีรายได้รับค่านายหน้าจากการเป็นตัวแทนซื้อขายสัญญาซื้อขายล่วงหน้าในปี 2553 จำนวน
50.10 ล้านบาท หรือเท่ากับร้อยละ 2.36 ของรายได้รวมของบริษัท เปรียบเทียบกับปี 2552 และ
2551 ซึ่งมีจำนวน 41.95 ล้านบาท หรือเท่ากับร้อยละ 2.83 และจำนวน 39.25 ล้านบาท
หรือเท่ากับร้อยละ 3.20 ของรายได้รวมของบริษัท ตามลำดับ

3. ธุรกิจการค้าหลักทรัพย์

-ไม่มี-

4. ธุรกิจวาณิชธนกิจ

บริษัทเป็นหนึ่งในผู้นำในการให้บริการงานด้านวาณิชธนกิจ
โดยทีมงานที่มีความเชี่ยวชาญและประสบการณ์ในสายงาน เพื่อให้บริการที่มีคุณภาพอย่างต่อเนื่อง
ทำให้บริษัทเป็นที่ยอมรับและได้รับความไว้วางใจจากลูกค้าทั้งองค์กรของรัฐและบริษัทเอกชน
รวมถึงการได้รับรางวัลสำคัญๆหลายรายการจากหน่วยงานภายนอกซึ่งถือเป็นเครื่องยืนยันคุณภาพของงานบริการวาณิชธนกิจของบริษัทได้เป็นอย่างดี

ในปี 2551 บริษัทได้จัดตั้ง บริษัท ที่ปรึกษา เอเซีย พลัส จำกัด (ที่ปรึกษา เอเซีย พลัส)
ด้วยการเข้าไปถือหุ้น 100% ทั้งบริษัทและที่ปรึกษา เอเซีย พลัส
เป็นบริษัทที่ได้รับความเห็นชอบเป็นที่ปรึกษาทางการเงินจากสำนักงานกำกับหลักทรัพย์และตลาดหลักทรัพย์
ทำให้การประกอบธุรกิจการเป็นที่ปรึกษาทางการเงิน (Financial Advisory Service)
สามารถทำได้ทั้งสองบริษัท โดยงานที่ปรึกษาทางการเงินหลักจะดำเนินการภายใต้ ที่ปรึกษา เอเซีย
พลัส ในขณะที่บริษัทเองยังคงให้บริการธุรกิจการจัดจำหน่ายหลักทรัพย์ (Underwriting
Service) เช่นเดิม

  4.1 การเป็นที่ปรึกษาทางการเงิน (Financial Advisory Service)

ดำเนินการโดยบริษัทและที่ปรึกษา เอเซีย พลัส

การให้บริการงานที่ปรึกษาทางการเงินครอบคลุมด้านต่างๆ แก่บริษัททั่วไป
บริษัทจดทะเบียนในตลาดหลักทรัพย์แห่งประเทศไทย รวมถึงหน่วยงานราชการและรัฐวิสาหกิจ
โดยมุ่งเน้นการให้บริการโดยทีมงานที่มีความรู้และประสบการณ์ทางด้านการให้คำปรึกษาทางการเงินและได้รับใบอนุญาตจากสำนักงานคณะกรรมการกำกับหลักทรัพย์และตลาดหลักทรัพย์
งานที่บริษัทให้บริการอยู่สามารถจำแนกได้พอสังเขป ดังนี้

  1. การออกและเสนอขายหลักทรัพย์

  1.1
  ให้บริการเป็นที่ปรึกษาทางการเงินในการออกและเสนอขายหลักทรัพย์ต่อประชาชนทั่วไปครั้งแรก
  (Initial Public Offering : IPO)

  1.2 นำหลักทรัพย์ของบริษัทเข้าจดทะเบียนในตลาดหลักทรัพย์แห่งประเทศ (SET)
  หรือตลาดหลักทรัพย์ เอ็ม เอ ไอ (MAI)

  1.3 ให้บริการเป็นที่ปรึกษาทางการเงินในการระดมทุนเสนอขายต่อนักลงทุนเฉพาะเจาะจง
  (Private Placement) และเสนอขายต่อประชาชนทั่วไป (Public Offering)
  ผ่านการเสนอขายหลักทรัพย์ประเภทต่างๆ
  โดยคำนึงถึงโครงสร้างทางการเงินที่เหมาะสมเพื่อประโยชน์สูงสุดของบริษัทผู้ออกและเสนอขายหลักทรัพย์
  เช่น

  • ตราสารประเภททุน : หุ้นสามัญ หุ้นบุริมสิทธิ

  • ตราสารประเภทหนี้ : หุ้นกู้ หุ้นกู้ด้อยสิทธิ

  • ตราสารประเภทกึ่งหนี้กึ่งทุน : หุ้นกู้แปลงสภาพ ใบสำคัญแสดงสิทธิในการซื้อหุ้นสามัญ เป็นต้น

  2. การควบรวมกิจการและการซื้อขายกิจการ (Mergers and Acquisitions)

  2.1
  ให้บริการเป็นที่ปรึกษาทางการเงินในการศึกษาแสวงหาโอกาสการลงทุนในหลักทรัพย์ของบริษัทอื่นที่น่าสนใจและเป็นประโยชน์ต่อกิจการ

  2.2 ให้บริการเป็นที่ปรึกษาทางการเงินในการเข้าครอบงำกิจการแบบซื้อกิจการ (take over)
  และการควบรวมกิจการ (Mergers)

  2.3 ให้บริการเป็นที่ปรึกษาทางการเงินในการจัดทำคำเสนอซื้อหลักทรัพย์ (Tender Offer)
  และให้บริการเป็นตัวแทนรับซื้อหลักทรัพย์ (Tender Agent) ในการเข้าถือหลักทรัพย์
  เพื่อครอบงำกิจการตามระเบียบประกาศของสำนักงานคณะกรรมการกำกับหลักทรัพย์และตลาดหลักทรัพย์

  2.4 ให้บริการเป็นที่ปรึกษาทางการเงินในการเลือกพันธมิตรร่วมทุนที่เหมาะสม (joint
  venture)
  รวมถึงการให้คำแนะนำเชิงกลยุทธ์และเป็นที่ปรึกษาในการต่อรองเจรจาร่วมทุนและการให้บริการเป็นที่ปรึกษาทางการเงินในการประเมินมูลค่ากิจการเพื่อการลงทุนและ/หรือเพื่อการร่วมทุน

  3. ที่ปรึกษาทางการเงินอิสระ (Independent Financial Advisor Service)

  3.1 ให้ความเห็นอย่างเป็นอิสระต่อการเข้าทำรายการของบริษัทประเภทต่างๆ
  ตามประกาศตลาดหลักทรัพย์แห่งประเทศไทยกำหนด เช่น

  • รายการประเภทได้มาและจำหน่ายไปซึ่งทรัพย์สิน

  • รายการประเภทที่เกี่ยวโยงกัน

  3.2 ให้ความเห็นอย่างเป็นอิสระต่อการเข้าทำรายการของบริษัทประเภทต่างๆ
  ตามประกาศสำนักงานคณะกรรมการกำกับหลักทรัพย์และตลาดหลักทรัพย์กำหนด เช่น

  • การให้ความเห็นต่อคำเสนอซื้อหลักทรัพย์ (Tender Offer)

  • การให้ความเห็นต่อการขอยกเว้นไม่ทำคำเสนอซื้อหลักทรัพย์ (Whitewash) เป็นต้น

  4. การปรับโครงสร้างหนี้และฟื้นฟูกิจการ

  4.1 ให้บริการเป็นที่ปรึกษาทางการเงินในการศึกษาหาแนวทางการปรับโครงสร้างหนี้ที่เหมาะสม
  และจัดทำแผนปรับโครงสร้างและแผนฟื้นฟูกิจการ

  4.2
  ให้บริการเป็นที่ปรึกษาทางการเงินร่วมกับบริษัทจดทะเบียนในการจัดทำแผนฟื้นฟูกิจการเพื่อดำรงสถานะการจดทะเบียน

  5. ที่ปรึกษาทางการเงินทั่วไป

  5.1 ให้บริการเป็นที่ปรึกษาทางการเงินในงานแปรรูปรัฐวิสาหกิจ (Privatization)

  5.2 ให้บริการเป็นที่ปรึกษาทางการเงินในการประเมินมูลค่ากิจการ มูลค่าหุ้น (Business /
  Share Valuation)

  5.3
  ให้บริการเป็นที่ปรึกษาทางการเงินในการวิเคราะห์และประเมินความเป็นไปได้ของโครงการ
  (Feasibility Study) เป็นต้น

  5.4
  ให้บริการเป็นที่ปรึกษาทางการเงินในการศึกษาและเสนอแนวทางการปรับโครงสร้างกลุ่มบริษัท
  เพื่อให้ภาพของกลุ่มเกิดความชัดเจนมากขึ้นในเชิงการบริหารจัดการ
  และเพื่อความชัดเจนในมุมมองของนักลงทุน

  4.2 การจัดจำหน่ายหลักทรัพย์ (Underwriting Service)

ดำเนินการโดยบริษัท

บริษัทมีนโยบายในการเป็นผู้จัดจำหน่ายและรับประกันการจำหน่ายทั้งหลักทรัพย์ประเภทหนี้
และประเภททุน โดยเป็นธุรกิจที่ต่อเนื่องจากการเป็นที่ปรึกษาทางการเงิน
และการเข้าไปร่วมกับสถาบันการเงิน หรือบริษัทเงินทุนหลักทรัพย์อื่นในการจัดจำหน่ายหลักทรัพย์
ซึ่งมีทั้งที่บริษัทเป็นผู้จัดการการจัดจำหน่ายและรับประกันการจำหน่าย (Lead Underwriter)
ผู้ร่วมจัดจำหน่ายและรับประกันการจำหน่าย (Sub-Underwriter)
นอกจากนี้บริษัทยังเป็นตัวแทนในการจัดจำหน่ายหลักทรัพย์ประเภทตราสารหนี้อีกด้วย

ลักษณะของงานที่ปรึกษาทางการเงินและผลงานที่ผ่านมาในปี 2553

ปี 2553
เป็นปีของการฟื้นตัวอย่างต่อเนื่องของเศรษฐกิจโลกโดยได้ส่งผลดีต่อเศรษฐกิจไทยโดยเฉพาะภาคการส่งออกซึ่งมีอัตราการเติบโตของมูลค่าการส่งออกสูงถึงร้อยละ
18.9 ในปี 2553 ดัชนีตลาดหลักทรัพย์แห่งประเทศไทยปรับตัวเพิ่มขึ้นจาก 734.54 จุดช่วงต้นปี
มาอยู่ที่ระดับ 1,032.76 จุดในช่วงปลายปี เป็นการปรับตัวเพิ่มขึ้นร้อยละ 40.60 ซึ่งถือเป็นปีที่ 2
ติดต่อกันที่ตลาดหลักทรัพย์มีการปรับตัวเพิ่มขึ้นอย่างต่อเนื่อง อย่างไรก็ดี ในปี 2553
จำนวนบริษัทที่เข้าจดทะเบียนและระดมทุนจากตลาดหลักทรัพย์มีจำนวนทั้งสิ้น 11 บริษัท
ซึ่งลดลงเมื่อเปรียบเทียบกับ 18 บริษัท ในปี 2552 โดยใน 11
บริษัทที่เข้าจดทะเบียนในตลาดหลักทรัพย์ฯ ทั้งสิ้นในปี 2553 แบ่งออกเป็น 4
บริษัทซึ่งเข้าจดทะเบียนในตลาดหลักทรัพย์แห่งประเทศไทย และ 7 บริษัท ในตลาดหลักทรัพย์ เอ็ม
เอ ไอ โดยมีมูลค่าการระดมทุนทั้งสิ้น 6,717 ล้านบาท
ซึ่งสูงกว่ามูลค่าการระดมทุนของบริษัทที่เข้าจดทะเบียนในปี 2552 ซึ่งมีมูลค่าการระดมทุน 6,169
ล้านบาท โดยมีสาเหตุหลักมาจากการที่ในปี 2553
มีบริษัทขนาดใหญ่แห่งหนึ่งได้เข้าจดทะเบียนในตลาดหลักทรัพย์ในช่วงต้นปีได้แก่บริษัท อินโดรามา
เวนเจอร์ส จำกัด (มหาชน) โดยมีมูลค่าการระดมทุนสูงถึง 4,692 ล้านบาท
โดยบริษัทเองก็ได้เข้าร่วมเป็นผู้จัดจำหน่ายและรับประกันการจัดจำหน่ายของหุ้นดังกล่าวด้วย

สาเหตุสำคัญที่ทำให้จำนวนบริษัทที่เข้าจดทะเบียนในตลาดหลักทรัพย์ฯ มีจำนวนลดลงในปี 2553
มาจากการที่ขั้นตอนการเตรียมการและการดำเนินการต่างๆ
ในการเตรียมตัวใช้เวลาค่อนข้างนานและมีรายละเอียดค่อนข้างมาก
ซึ่งทำให้ลูกค้าของบริษัทที่ปรึกษาเอเซียพลัสที่มีแผนจะเข้าจดทะเบียนในตลาดหลักทรัพย์ในปี 2553
ต้องชะลอแผนงานในการเข้าจดทะเบียนในตลาดหลักทรัพย์ออกไป อย่างไรก็ดี
ลูกค้าส่วนใหญ่ของบริษัทที่ไม่ได้เข้าจดทะเบียนในตลาดหลักทรัพย์ในปี 2553
ก็ยังมีแผนที่จะเข้าจดทะเบียนในตลาดหลักทรัพย์ซึ่งคาดว่าบางส่วนก็จะสามารถดำเนินการได้ในปี
2554

จากการที่งานบริการที่ปรึกษาในการนำบริษัทเข้าจดทะเบียนในตลาดหลักทรัพย์
มีการชะลอแผนงานของลูกค้าหลายรายออกไป
บริษัทที่ปรึกษาเอเซียพลัสเองก็ได้หันไปเน้นธุรกิจทางด้านการเป็นที่ปรึกษาในการควบรวมกิจการและการเป็นที่ปรึกษาทางการเงินในการซื้อ/ขายหุ้น
รวมถึงการเป็นที่ปรึกษาทางการเงินทั่วไปโดยสามารถสร้างรายได้ในส่วนนี้มาชดเชยรายได้ทางด้านการเป็นที่ปรึกษาในการนำบริษัทเข้าจดทะเบียนในตลาดหลักทรัพย์ที่ลดลงได้

นอกจากนั้นบริษัทที่ปรึกษาเอเซีย พลัส
เองก็ยังมีงานบริการที่ปรึกษาในการปรับโครงสร้างหนี้ซึ่งเป็นงานที่สร้างรายได้อย่างต่อเนื่องให้แก่บริษัทรวมถึงงานบริการที่ปรึกษาทางการเงินอื่นๆเช่น
การประเมินมูลค่ากิจการ การเป็นที่ปรึกษาทางการเงินอิสระ เป็นต้น

ในปี 2553 บริษัทมีรายได้ค่าธรรมเนียมจากธุรกิจวาณิชธนกิจ
ซึ่งประกอบด้วยค่าธรรมเนียมจากการจัดจำหน่ายหลักทรัพย์และค่าธรรมเนียมที่ปรึกษาทางการเงิน
จำนวนรวม 15.98 ล้านบาท หรือเท่ากับร้อยละ 0.75 ของรายได้รวมของบริษัท เปรียบเทียบกับปี
2552 และปี 2551 ซึ่งมีจำนวน 31.57 ล้านบาท หรือคิดเป็นร้อยละ 2.13 และจำนวน 18.08
ล้านบาท หรือคิดเป็นร้อยละ 1.48 ของรายได้รวมของบริษัท ตามลำดับ

สำหรับบริษัทที่ปรึกษา เอเซีย พลัส จำกัด
ซึ่งมีรายได้หลักจากค่าธรรมเนียมการเป็นที่ปรึกษาทางการเงินนั้น ในปี 2553
มีรายได้จากการให้บริการเป็นจำนวน 45.64 ล้านบาท เปรียบเทียบกับปี 2552 ซึ่งมีจำนวน
42.59 ล้านบาท

5. ธุรกิจการลงทุน

บริษัทมีนโยบายลงทุนในตราสารทุน (หลักทรัพย์จดทะเบียนในตลาดหลักทรัพย์) ตราสารหนี้ หุ้นกู้
ตราสารอนุพันธ์ หน่วยลงทุน ตราสารที่มีหลักทรัพย์อ้างอิงในต่างประเทศ
และลงทุนในกิจการนอกตลาดหลักทรัพย์ที่มีโอกาสที่จะเข้าซื้อขายในตลาดหลักทรัพย์ได้ในอนาคต
หรือเป็นเงินลงทุนระยะยาวที่ให้ผลตอบแทนดี มีจุดเด่นในการดำเนินธุรกิจ
อยู่ในอุตสาหกรรมที่มีศักยภาพ และมีแนวโน้มการเติบโตอย่างต่อเนื่อง
และมีทีมผู้บริหารที่เข้าใจในธุรกิจการลงทุนดังกล่าวข้างต้น
บริษัทหวังผลตอบแทนในรูปของกำไรจากการซื้อขายหลักทรัพย์ เงินปันผล และดอกเบี้ยรับ ทั้งนี้
บริษัทไม่มีนโยบายกำหนดสัดส่วนการลงทุนในหลักทรัพย์เป็นระยะสั้นและระยะยาวที่แน่นอน
ขึ้นอยู่กับความเหมาะสม ผลตอบแทน และสภาพคล่อง เป็นสำคัญ

ณ วันที่ 30 ธันวาคม 2553 บริษัทมีเงินลงทุนในหลักทรัพย์ทั้งสิ้นรวม 2,702.99 ล้านบาท
เป็นเงินลงทุนในหลักทรัพย์ระยะสั้น/ปานกลางสุทธิ จำนวน 1,886.07 ล้านบาท คิดเป็นร้อยละ
69.78 ของเงินลงทุนรวมของบริษัท และเงินลงทุนในหลักทรัพย์ระยะยาวสุทธิ จำนวน 816.92
ล้านบาท คิดเป็นร้อยละ 30.22 ของเงินลงทุนรวมของบริษัท

ในปี 2553 บริษัทมีกำไรจากการซื้อขายหลักทรัพย์ทั้งสิ้น 526.74 ล้านบาท หรือเท่ากับร้อยละ
24.79 ของรายได้รวมของบริษัท เปรียบเทียบกับปี 2552 และปี 2551 ซึ่งมีจำนวน 302.81
ล้านบาท หรือเท่ากับร้อยละ 20.40 และจำนวน 55.59 ล้านบาท หรือเท่ากับร้อยละ 4.54
ของรายได้รวมของบริษัท ตามลำดับ นอกจากนี้
ยังมีรายได้ดอกเบี้ยและเงินปันผลรับจากเงินลงทุนของบริษัทอีกด้วย โดยในปี 2553 มีจำนวนรวม
143.19 ล้านบาท หรือเท่ากับร้อยละ 6.74 ของรายได้รวมของบริษัท เปรียบเทียบกับปี 2552
และปี 2551 ซึ่งมีจำนวน 95.03 ล้านบาท หรือเท่ากับร้อยละ 6.40 และจำนวน 135.27
ล้านบาท หรือเท่ากับร้อยละ 11.04 ของรายได้ของบริษัท ตามลำดับ

6. ธุรกิจการยืมและให้ยืมหลักทรัพย์

บริษัทได้รับอนุญาตจากกระทรวงการคลังให้ประกอบธุรกิจหลักทรัพย์ประเภทกิจการยืมและให้ยืมหลักทรัพย์
และเริ่มให้บริการเมื่อวันที่ 14 กรกฎาคม 2549 เป็นต้นมา
โดยในแต่ละปีที่ผ่านมานักลงทุนได้ให้ความสนใจในบริการนี้เพิ่มขึ้นเป็นลำดับ
เนื่องจากเป็นการเพิ่มช่องทางในการลงทุน
เพิ่มผลตอบแทนและสามารถใช้ในการบริหารความเสี่ยงได้
โดยด้านผู้ยืมหลักทรัพย์สามารถขายชอร์ตได้ทั้งในบัญชีเครดิตบาลานซ์และแคชบาลานซ์
เพื่อสร้างโอกาสในการทำกำไรในภาวะตลาดขาลง
ในขณะที่ผู้ให้ยืมหลักทรัพย์สามารถสร้างผลตอบแทนเพิ่มขึ้นจากหลักทรัพย์ที่ตนถืออยู่

บริษัทมีรายได้รับค่าธรรมเนียมจากธุรกิจการให้ยืมหลักทรัพย์ ในปี 2553 จำนวน 3.42 ล้านบาท
หรือเท่ากับ ร้อยละ 0.16 ของรายได้รวมของบริษัท เปรียบเทียบกับปี 2552 และ 2551
ซึ่งมีรายรับค่าธรรมเนียมจากธุรกิจการให้ยืมหลักทรัพย์ จำนวน 1.66 ล้านบาท หรือเท่ากับร้อยละ
0.11 และจำนวน 1.83 ล้านบาท หรือเท่ากับร้อยละ 0.15 ของรายได้รวมของบริษัท ตามลำดับ

7. ธุรกิจการบริหารสินทรัพย์ของลูกค้าและการเป็นที่ปรึกษาการลงทุน

ธุรกิจการบริหารสินทรัพย์ เป็นธุรกิจที่มีการเติบโตสูงในโลกปัจจุบัน
บริษัทเห็นความสำคัญของธุรกิจนี้จึงได้ขยายงานด้านนี้มาตั้งแต่ครึ่งหลังของปี 2549
โดยให้บริการในการคัดสรรผลิตภัณฑ์การเงินที่เหมาะสมและน่าสนใจเสนอต่อลูกค้า ทั้งที่เป็นนิติบุคคล
และรายบุคคล

ในปี 2552 บริษัทได้เพิ่มการให้บริการในด้านการซื้อ/ขายตั๋วแลกเงิน (B/E) หุ้นกู้ ทั้งในตลาดแรก
ตลาดรอง และธุรกรรมซื้อ-ขายคืน (Buy-Sell Back)
เพื่อตอบสนองความต้องการที่หลากหลายขึ้นของนักลงทุน
ผลจากการขยายการบริการดังกล่าวทำให้ธุรกิจนี้มีการขยายตัวเพิ่มขึ้นเป็นลำดับ โดย ณ วันที่ 31
ธันวาคม 2553 บริษัทมีทรัพย์สินภายใต้การให้บริการทั้งสิ้น 19,498 ล้านบาท
ทั้งนี้อัตราการขยายตัวในสินทรัพย์ที่บริหารส่วนใหญ่มาจากสินทรัพย์ประเภทตราสารหนี้
ที่ได้รับความสนใจจากนักลงทุนสถาบันเป็นจำนวนมาก

บริษัทได้เริ่มให้บริการเป็นที่ปรึกษาการลงทุนนับตั้งแต่ปี 2551
เพื่อเป็นการต่อยอดธุรกิจไปสู่นักลงทุนที่ต้องการคำปรึกษาเกี่ยวกับการลงทุนเป็นพิเศษ
และธุรกิจนี้ได้รับการตอบสนองจากลูกค้ารายใหญ่ทั้งที่เป็นนิติบุคคล และรายบุคคลด้วยดีตลอดมา

การได้รับมอบหมายให้เป็นที่ปรึกษาการลงทุน
บริษัทจะคัดเลือกผลิตภัณฑ์ทางการเงินเพื่อตอบสนองความต้องการลงทุนของลูกค้าแต่ละราย
และกระจายการลงทุนโดยเลือกลงทุนในตราสารประเภทต่างๆ
ซึ่งให้ผลตอบแทนและความเสี่ยงที่แตกต่างกัน ผลิตภัณฑ์ทางการเงินที่เสนอให้ลูกค้าได้แก่ หุ้น
กองทุนรวม ตราสารหนี้ ตราสารอนุพันธ์ และหลักทรัพย์ที่เปิดซื้อ-ขายในต่างประเทศ เป็นต้น

8.  ธุรกิจอนุพันธ์

บริษัทได้จัดตั้ง “ฝ่ายตราสารอนุพันธ์”
เพื่อประกอบธุรกิจตราสารอนุพันธ์ทั้งในและนอกตลาดหลักทรัพย์ฯ
โดยครอบคลุมการออกและเสนอขายใบสำคัญแสดงสิทธิอนุพันธ์ หุ้นกู้อนุพันธ์
ตราสารอนุพันธ์นอกตลาดและธุรกิจอื่นที่เกี่ยวข้อง
และได้เริ่มดำเนินการเต็มรูปแบบในช่วงปลายเดือนธันวาคม 2552
โดยวางแผนในการออกใบสำคัญแสดงสิทธิอนุพันธ์ (Derivative Warrants : DW)
เสนอขายในตลาดหลักทรัพย์ฯ ในต้นปี 2553 และตลอดปี 2553 สิ้นสุด ณ วันที่ 31 ธันวาคม 2553
บริษัทได้ออกใบสำคัญแสดงสิทธิอนุพันธ์รวมทั้งสิ้น จำนวน 6 รุ่น

ใบสำคัญแสดงสิทธิอนุพันธ์ นับเป็นผลิตภัณฑ์ใหม่ในตลาดทุนไทยที่ได้รับความนิยมในปี 2553
ซึ่งบริษัทหลักทรัพย์ และนักลงทุนมีความสนใจเป็นอย่างมาก ในปี 2553
บริษัทหลักทรัพย์หลายแห่งได้ยื่นคำขอเป็นผู้ออกใบสำคัญแสดงสิทธิอนุพันธ์
และดำเนินการออกใบสำคัญแสดงสิทธิอนุพันธ์จำนวนหลายรุ่น ทำให้เกิดการแข่งขันสูงขึ้น
โดยเฉพาะในช่วงหลังจากที่สำนักงานคณะกรรมการ ก.ล.ต.
ได้ออกข้อกำหนดใหม่เปลี่ยนมาใช้วิธีการออกและเสนอขายใบสำคัญแสดงสิทธิอนุพันธ์ผ่านระบบการซื้อขายของตลาดหลักทรัพย์หรือ
Direct Listing ส่งผลให้ตลาดใบสำคัญแสดงสิทธิอนุพันธ์เริ่มคึกคักมากขึ้น บริษัทหลักทรัพย์เอเซีย
พลัส จำกัด (มหาชน) เป็นบริษัทหลักทรัพย์รายที่ 2 ที่ออกและเสนอขายใบสำคัญแสดงสิทธิอนุพันธ์
โดยตลอดปี 2553 บริษัทออกและเสนอขายใบสำคัญแสดงสิทธิอนุพันธ์จำนวนทั้งสิ้น 6 รุ่น
และได้รับการตอบรับอย่างดีจากนักลงทุน ทั้งนี้ บริษัทได้คัดเลือกหุ้นอ้างอิง และช่วงเวลา
ตามความเหมาะสมกับสภาพตลาดในช่วงนั้นๆ และตอบสนองความต้องการของนักลงทุน

เนื่องจากใบสำคัญแสดงสิทธิอนุพันธ์เป็นสินค้าใหม่ ที่เพิ่งเข้ามามีบทบาทต่อตลาดทุนไทย
นักลงทุนทั่วไปอาจจะยังไม่เข้าใจในผลิตภัณฑ์นี้ เช่น
ไม่ทราบความแตกต่างระหว่างใบสำคัญแสดงสิทธิกับใบสำคัญแสดงสิทธิอนุพันธ์
ไม่ทราบเงื่อนไขในการใช้สิทธิ และการเปลี่ยนแปลงของราคา
รวมทั้งความแตกต่างของใบสำคัญแสดงสิทธิอนุพันธ์แต่ละประเภท
บริษัทจึงได้จัดให้มีการอบรมให้ความรู้กับเจ้าหน้าที่การตลาด และนักลงทุน
เพื่อให้มีความพร้อมในการลงทุนในใบสำคัญแสดงสิทธิอนุพันธ์มากยิ่งขึ้น

สำหรับปี 2554 แนวโน้มการแข่งขันในธุรกิจใบสำคัญแสดงสิทธิอนุพันธ์จะทวีสูงขึ้นมากกว่าปี 2553
เป็นอย่างมาก เนื่องจากผู้ออกมีจำนวนรายมากขึ้น
และนักลงทุนเริ่มมีความรู้ความเข้าใจในการลงทุนในใบสำคัญแสดงสิทธิอนุพันธ์มากกว่าเดิม
อย่างไรก็ดี บริษัทได้มีแผนงานที่จะให้ความรู้แก่นักลงทุนและผู้สนใจอย่างต่อเนื่องเพิ่มขึ้น
เพื่อให้นักลงทุนสามารถลงทุนในผลิตภัณฑ์ใหม่ และใช้กลยุทธ์ต่างๆ
เพื่อเพิ่มผลตอบแทนในการลงทุนของตนได้ นอกจากนี้
บริษัทยังมีแผนที่จะจัดตั้งศูนย์กลางความรู้และข้อมูลเกี่ยวกับใบสำคัญแสดงสิทธิอนุพันธ์
โดยการพัฒนาเว็บไซต์ www.aspwarrant.com
ให้เป็นศูนย์ความรู้และข้อมูลเกี่ยวกับใบสำคัญแสดงสิทธิอนุพันธ์ทุกตัวจากผู้ออกทุกราย
เพื่อรองรับจำนวน DW ที่จะเพิ่มสูงขึ้นตามระดับการแข่งขัน
ทั้งยังเป็นการพัฒนาการให้บริการของบริษัทอีกด้วย

นอกจากการออกเสนอขายใบสำคัญแสดงสิทธิอนุพันธ์แล้ว
บริษัทยังได้เริ่มศึกษาและวางแผนในการออกและเสนอขายหุ้นกู้อนุพันธ์ (Structured Products)
โดยคาดหวังว่าจะออกและเสนอขายหุ้นกู้อนุพันธ์รุ่นแรกในช่วงไตรมาส 2 ปี 2554
เพื่อเป็นการเพิ่มทางเลือกในการลงทุนของนักลงทุน
และเป็นการกระจายรายได้สู่ผลิตภัณฑ์ทางการเงินอื่นๆด้วย
ช่วยให้บริษัทมีกระแสเงินสดหมุนเวียนเพิ่มขึ้นในการทำธุรกรรมต่าง ๆ นอกจากนี้
บริษัทยังได้เริ่มศึกษาธุรกิจ OTC Derivatives
เพื่อรองรับการขยายตัวของธุรกิจอนุพันธ์ในอนาคตอีกด้วย

9. ธุรกิจการลงทุนต่างประเทศ

เพื่อให้สอดคล้องกับประกาศคณะกรรมการกำกับตลาดทุน
ที่มีการขยายขอบเขตให้บริษัทหลักทรัพย์สามารถทำหน้าที่เป็นนายหน้าซื้อขายหลักทรัพย์และค้าหลักทรัพย์ต่างประเทศได้นั้น
บริษัทจึงได้จัดตั้งสายงานการลงทุนต่างประเทศขึ้น
และเริ่มให้บริการด้านการลงทุนในหลักทรัพย์ต่างประเทศกับทั้งลูกค้านิติบุคคลและลูกค้าบุคคล
ตั้งแต่เดือนตุลาคม 2553 เป็นต้นมา
โดยบริษัทได้วางแผนงานและเป้าหมายของการดำเนินธุรกิจเป็นลำดับมาดังนี้

-   บริษัทได้คัดเลือกโบรกเกอร์ต่างประเทศที่มีชื่อเสียงซึ่งจดทะเบียนใน New York Stock
    Exchange (NYSE)
    เพื่อเป็นตัวแทนนายหน้าในการซื้อขายหลักทรัพย์และตราสารอนุพันธ์ในต่างประเทศ
    ปัจจุบันลูกค้าของบริษัทสามารถซื้อขายหลักทรัพย์ที่จดทะเบียนอยู่ในตลาดหลักทรัพย์ 21 ตลาด
    ใน 17 ประเทศทั่วโลก ครอบคลุมทั้งทวีปอเมริกาเหนือ ทวีปยุโรป และทวีปเอเชียแปซิฟิก

-   บริษัทมีการร่วมมือกับบริษัทหลักทรัพย์และ Private Bank
    ต่างประเทศที่เป็นพันธมิตรทางธุรกิจ เพื่อคัดสรรผลิตภัณฑ์การเงิน
    รวมถึงพันธบัตรและตราสารหนี้ที่เหมาะสมและน่าสนใจ
    เพื่อตอบสนองความต้องการที่หลากหลายของลูกค้าทุกประเภทของบริษัท

-   บริษัทได้กำหนดแผนงานที่จะให้บริการ Internet Trading ในหลักทรัพย์ต่างประเทศ
    ช่วงไตรมาสแรกของปี 2554 เพื่อเป็นการสร้างทางเลือกใหม่เพิ่มเติม
    และอำนวยความสะดวกให้กับลูกค้าของบริษัท

ธุรกิจของบริษัทย่อย

1)  บริษัทหลักทรัพย์จัดการกองทุน แอสเซท พลัส จำกัด

บริษัทหลักทรัพย์จัดการกองทุน แอสเซท พลัส จำกัด (บริษัทฯ) ประกอบธุรกิจประเภทจัดการกองทุน
โดยได้รับใบอนุญาตในการประกอบธุรกิจ ได้แก่

-   ใบอนุญาตประกอบธุรกิจหลักทรัพย์ประเภทการจัดการกองทุนรวม

-   ใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล

-   ใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์
    และการจัดจำหน่ายหลักทรัพย์ที่เป็นหน่วยลงทุน

-   ใบอนุญาตประกอบธุรกิจสัญญาซื้อขายล่วงหน้าประเภทการเป็นผู้จัดการเงินทุนสัญญาซื้อขายล่วงหน้า

ทั้งนี้ บริษัทฯ ดำเนินธุรกิจหลักในการบริหารจัดการกองทุน 2 ประเภท คือ การจัดการกองทุนรวม
และกองทุนส่วนบุคคล

บลจ.แอสเซท พลัส มีมูลค่าทรัพย์สินสุทธิรวม ณ ธันวาคม 2553 จำนวนทั้งสิ้น 26,068 ล้านบาท
เพิ่มขึ้นจำนวน 4,962 ล้านบาท จากมูลค่าทรัพย์สินสุทธิ ณ ธันวาคม 2552 จำนวน 21,106
ล้านบาท คิดเป็นอัตราการเติบโตนับตั้งแต่ต้นปี ร้อยละ 24 ทั้งนี้ มูลค่าทรัพย์สินสุทธิของบริษัทฯ
แยกตามธุรกิจการจัดการ ดังนี้

-   กองทุนรวม : มูลค่าทรัพย์สินสุทธิประเภทกองทุนรวม ณ ธันวาคม 2553 จำนวนทั้งสิ้น
    19,490 ล้านบาท เพิ่มขึ้นจำนวน 1,727 ล้านบาท จากมูลค่าทรัพย์สินสุทธิ ณ ธันวาคม 2552
    จำนวน 17,763 ล้านบาท คิดเป็นอัตราการเติบโต ร้อยละ 10

-   กองทุนส่วนบุคคล : มูลค่าทรัพย์สินสุทธิกองทุนส่วนบุคคลภายใต้การจัดการ ณ ธันวาคม 2553
    เท่ากับ 6,578 ล้านบาท เพิ่มขึ้นจำนวน 3,235 ล้านบาท จากมูลค่าทรัพย์สินสุทธิ ณ ธันวาคม
    2552 จำนวน 3,343 ล้านบาท คิดเป็นอัตราการเติบโต ร้อยละ 97

ทั้งนี้ ผลการดำเนินงานของบริษัทฯ ในปี 2553 มีกำไรสุทธิ 26.02 ล้านบาท
โดยมีรายได้รวมทั้งสิ้น 167.47 ล้านบาท ซึ่งเป็นรายได้ค่าธรรมเนียมการจัดการการลงทุน
165.47 ล้านบาท และ รายได้จากการลงทุน 2.01 ล้านบาท มีค่าใช้จ่ายรวมทั้งสิ้น 129.79
ล้านบาท โดยเป็นค่าใช้จ่ายธุรกิจการจัดการการลงทุน 22.05 ล้านบาท และ
ค่าใช้จ่ายในการดำเนินงาน 107.74 ล้านบาท

การเปลี่ยนแปลงและพัฒนาการการประกอบธุรกิจและบริหารงานในรอบปี

ในรอบปี 2553 ที่ผ่านมา บริษัทฯ ยังคงเน้นการดำเนินธุรกิจในเชิงรุก
ทั้งด้านการจัดการกองทุนรวมและกองทุนส่วนบุคคล โดยนำเสนอผลิตภัณฑ์ที่เหมาะสมกับผู้ลงทุน
เพื่อช่วยในปรับสัดส่วนการลงทุนในสินทรัพย์แต่ละประเภทของ
ผู้ลงทุนให้สามารถสร้างผลตอบแทนที่ดีขึ้นในระดับความเสี่ยงที่ยอมรับได้
ควบคู่กับการบริหารความเสี่ยงให้กับผู้ลงทุน โดยในส่วนกองทุนรวม ได้เสนอผลิตภัณฑ์ ดังนี้

-   กลุ่มกองทุนรวมประเภท Passive Fund : ได้แก่

  - กองทุน ASP-HSI : กองทุนตราสารทุนต่างประเทศ ลงทุนในกองทุน Hang Seng Index
  ETF ซึ่งเป็นกองทุนที่ให้ผลตอบแทนตามการปรับตัวของดัชนี Hang Seng
  เพื่อเสนอช่องทางการกระจายการลงทุนไปในหุ้นบริษัทขนาดใหญ่ในจีนและฮ่องกง

  - กองทุน ASP-SET50FUTURES กองทุนที่ลงทุนในฟิวเจอร์สที่มีสินค้าอ้างอิงเป็น SET50
  เพื่อสร้างช่องทางการลงทุนที่ให้ผลตอบแทนตามการเคลื่อนไหวของ SET Index
  โดยมีจุดเด่นในด้านสภาพคล่องและการรับซื้อคืนหน่วยลงทุนที่เร็วกว่าการลงทุนในกองทุนหุ้น
  โดยรับเงินค่าขายคืนในวันที่ T+1

-   กลุ่มกองทุนที่สร้างผลตอบแทนเป้าหมาย หรือผลตอบแทนสุทธิเป็นบวก ต่อเนื่องจากปี 2552 :

  - กลุ่มกองทุน Smart Series ซึ่งเป็นกลุ่มกองทุนตราสารทุนในประเทศ
  เน้นลงทุนในหุ้นที่มีปัจจัย พื้นฐานดีและมีการปรับตัวลดลงของราคาอยู่ในระดับที่น่าลงทุน ทั้งนี้
  กองทุนมีการใช้เครื่องมือในด้านการบริหารความเสี่ยงสำหรับการลงทุนประเภทความเสี่ยงสูงและกลยุทธ์การลงทุนในการเลือกหลักทรัพย์
  เพื่อให้กองทุนสามารถจ่ายคืนผลตอบแทนแบบ Target return โดยมีกองทุนในกลุ่ม ดังกล่าว 3
  กองทุนสามารถปิดกองทุนได้ตามเป้าหมายที่กำหนด

2)  บริษัทที่ปรึกษา เอเซีย พลัส จำกัด

จัดตั้งบริษัทเมื่อเดือนเมษายน 2551 การดำเนินงานของบริษัทที่ปรึกษา เอเซีย พลัส จำกัด
โปรดดูรายละเอียดในหัวข้อ 4 ธุรกิจวาณิชธนกิจ หน้า 18-21

(2) การตลาดและภาวะการแข่งขัน

(1) นโยบายและลักษณะการตลาดที่สำคัญ

กลยุทธ์การแข่งขัน

บริษัทยังคงมุ่งเน้นที่จะเป็นบริษัทหลักทรัพย์ชั้นนำที่ให้บริการที่มีคุณภาพและครบวงจร
เพื่อให้บริการแก่ลูกค้าในปัจจุบันและกลุ่มลูกค้าเป้าหมาย บริษัทได้พัฒนาระบบสารสนเทศ
พัฒนาความสะดวกรวดเร็วในการส่งคำสั่งซื้อขายผ่านระบบอินเตอร์เน็ท
นำเสนอบทวิเคราะห์หลักทรัพย์ที่มีคุณภาพ รวมทั้งพัฒนาคุณภาพการบริการ
เพื่อเป็นเครื่องมือที่จะช่วยให้บริษัทสามารถแข่งขันในด้านการบริการและขยายส่วนแบ่งตลาดให้เพิ่มขึ้นอย่างต่อเนื่อง
นอกจากนี้ ยังมุ่งที่จะสร้างผลิตภัณฑ์ทางการเงินใหม่
เพื่อสนองความต้องการในการลงทุนเพื่อให้ได้ผลตอบแทนที่ดีแก่ลูกค้า
ในขณะเดียวกันก็มุ่งเน้นเรื่องการพัฒนาความรู้ความเข้าใจในพัฒนาการใหม่ ๆ ทางการเงิน
ให้แก่ลูกค้าและพนักงาน รวมทั้งการปรับตัวให้ทันกับการเปลี่ยนแปลงและการแข่งขันที่มีขึ้น

ลักษณะลูกค้า

บริษัทให้บริการแก่ลูกค้าทั้งในประเทศและต่างประเทศ จำแนกตามบัญชีซื้อขายหลักทรัพย์ ณ วันที่ 31
ธันวาคม 2553 มีดังนี้

  --------------------- ---------------- ----------------- ----------------
  ประเภทลูกค้า            ในประเทศ         ต่างประเทศ         รวม

  บุคคลธรรมดา            41,701           1,615             43,316

  นิติบุคคล                1,197            73                1,270

  รวม จำนวนบัญชี          42,898           1,688             44,586
  --------------------- ---------------- ----------------- ----------------

(2) ภาวะการแข่งขัน

ภาพรวมตลาดหลักทรัพย์ปี 2553

ปี 2553 นับเป็นปีที่ดีอย่างมากของตลาดหุ้นไทย แม้ต้องเผชิญกับวิกฤติการเงินในยุโรป และ
ปัญหาความขัดแย้งทางการเมืองในประเทศ จนทำให้รัฐบาลต้องประกาศใช้
พระราชกำหนดบริหารราชการในสถานการณ์ฉุกเฉินฯ
เพื่อเรียกความเชื่อมั่นของประชาชนและนักลงทุนกลับคืนมา อย่างไรก็ตาม
หลังจากเหตุการณ์ทางการเมืองในประเทศสงบลง
บวกกับภาวะเศรษฐกิจในประเทศที่มีการฟื้นตัวเพิ่มขึ้นตามลำดับ กล่าวคือ
ผลิตภัณฑ์มวลรวมในประเทศได้เติบโตสูงถึงร้อยละ 12 พลิกฟื้นจากที่ติดลบร้อยละ 2.3 ในปี 2552
และยังคงเติบโตต่อเนื่องแม้จะชะลอตัวลงเหลือ ร้อยละ 9.1 ในงวดไตรมาสที่ 2 ปี 2553
และร้อยละ 6.7 ในงวดไตรมาสที่ 3 ปี 2553 โดยรวมเก้าเดือนปี 2553 เติบโตเฉลี่ยร้อยละ
9.3 หนุนให้เงินทุนจากต่างประเทศไหลเข้ามาสู่ตลาดหุ้นไทยอย่างต่อเนื่องนับจากวันที่ 23
กรกฎาคม 2553 เป็นต้นมา
และมีน้ำหนักมากพอจนสามารถหักล้างผลกระทบจากการขึ้นดอกเบี้ยนโยบายถึง 3 ครั้ง รวมร้อยละ
0.75 ขึ้นเป็นร้อยละ 2.00 ณ สิ้นปี 2553 ส่งผลให้ดัชนีหุ้นไทยเดินหน้าต่อเนื่องเป็นเวลายาวนาน
6 เดือน โดยทำสถิติสูงสุดของปีที่ 1,055.25 จุด ในเดือนพฤศจิกายน 2553 (สูงสุดในรอบ 15
ปี) หรือ ให้ผลตอบแทนสูงถึงร้อยละ 40 (จากปลายปี 2553) ซึ่งนับว่าสูงที่สุดเป็นลำดับ 2
ในภูมิภาคอาเซียนรองจากประเทศอินโดนีเซีย พร้อมกับมูลค่าการซื้อขายโดยรวมเฉลี่ยต่อวันสูงถึง
2.91 หมื่นล้านบาท เพิ่มขึ้นร้อยละ 59.5 เมื่อเปรียบเทียบกับระยะเดียวกันของปีก่อน
(แต่หากไม่นับรวมการซื้อขายของบัญชีบริษัทหลักทรัพย์ จะอยู่ที่ 2.55 หมื่นล้านบาท สูงขึ้นร้อยละ
61.1)

  ----------------------------------- -----------------------------------
  การเปลี่ยนแปลงของดัชนีตลาดหุ้นโลก ปี 2553  GDP Growth และ SET Index

  []                                  []
  ----------------------------------- -----------------------------------

ที่มา : Bloomberg

  -----------------------------------------------------------------------
  มูลค่าการซื้อขายของตลาดหุ้นไทย (SET และ MAI) เฉลี่ยต่อวัน - รายปี

  []
  -----------------------------------------------------------------------

ที่มา : ตลาดหลักทรัพย์แห่งประเทศไทย

ทั้งนี้เงินทุนต่างประเทศที่ไหลเข้ามาสู่ตลาดหุ้นไทย มีลักษณะเช่นเดียวกับประเทศเกิดใหม่อื่น ๆ
ในเอเซีย เป็นผลมาจากการที่ธนาคารกลางทั่วโลก โดยเฉพาะประเทศพัฒนาแล้ว เช่น
สหรัฐอเมริกา ยุโรป และญี่ปุ่น ได้ใช้นโยบาย ดอกเบี้ยต่ำต่อเนื่อง
พร้อมกับอัดฉีดเงินเข้าระบบผ่านการซื้อคืนพันธบัตรรัฐบาล
ส่งผลให้สภาพคล่องทางการเงินในตลาดโลกอยู่ในระดับสูง
จึงทำให้เกิดการเคลื่อนย้ายเงินทุนจากประเทศที่ให้ผลตอบแทนต่ำ มาสู่ประเทศไทยที่ให้ผลตอบแทน
ที่สูง ทำให้โดยรวมตลอดปี 2553 ตลาดหุ้นไทยมียอดซื้อสุทธิจากนักลงทุนต่างชาติสูงถึง 8.14
หมื่นล้านบาท เพิ่มขึ้นร้อยละ 114 จากปี 2552 (มีสัดส่วนราวร้อยละ 19
ของมูลคาการซื้อขายรวม) ขณะที่นักลงทุนในประเทศทั้ง 3 กลุ่ม กลับเป็นผู้ขายสุทธิ
(นําโดยนักลงทุนรายย่อย สถาบันในประเทศ และบัญชีบริษัทหลักทรัพย์ โดยมียอดขายสุทธิ 6.55
หมื่นล้านบาท 1.55 หมื่นลานบาท และ 418 ล้านบาท ตามลําดับ) โดย บมจ. เอเซียพลัส
มีส่วนแบ่งการตลาดร้อยละ 5.26 จัดเป็นอันดับที่ 3 ในอุตสาหกรรม

  -----------------------------------------------------------------------
  มูลค่าการซื้อขายสุทธิของนักลงทุนต่างชาติ รายไตรมาส

  []
  -----------------------------------------------------------------------

ที่มา : ตลาดหลักทรัพย์แห่งประเทศไทย

  -----------------------------------------------------------------------
  ส่วนแบ่งการตลาดของบริษัทหลักทรัพย์ในปี 2553

  []
  -----------------------------------------------------------------------

ที่มา : ตลาดหลักทรัพย์แห่งประเทศไทย

  -----------------------------------------------------------------------
  ค่าธรรมเนียมในการซื้อขายตราสารป้องกันความเสี่ยงจากการลงทุนในพันธบัตรรัฐบาลยุโรป 5
  ประเทศ (PIIGS)

  []
  -----------------------------------------------------------------------

ที่มา : Bloomberg

แนวโน้มตลาดหลักทรัพย์ในปี 2554

ในปี 2554 คาดว่าตลาดหุ้นไทยจะไม่สดใสเหมือนปี 2553 เนื่องจากสภาพแวดล้อมที่เปลี่ยนแปลงไป
โดยเฉพาะประเด็นการไหลของเงินทุนต่างประเทศที่มีโอกาสกลับทิศกลับทางจากปี 2553
เนื่องจากภาวะเศรษฐกิจโลกที่ค่อย ๆ ดีขึ้น กล่าวคือทั้ง สหรัฐอเมริกา และ ยุโรป
มีสัญญาณว่ามีแนวโน้มที่ดีขึ้นจากปี 2553 โดยเฉพาะในสหรัฐอเมริกาพบว่าดัชนี
ชี้นำเศรษฐกิจล่าสุดเดือนธันวาคม 2553 ล้วนทำสถิติสูงสุดใหม่แทบทั้งสิ้น เช่น
ดัชนีความเชื่อมั่นผู้บริโภคที่ทำสถิติสูงสุดใหม่ในรอบ 8 ปี
ดัชนีผลผลิตภาคอุตสาหกรรมกลับมาเติบโตสูงสุดในรอบ 7 เดือน ภาคก่อสร้าง ณ เดือนพฤศจิกายน
2553 ได้ปรับตัวสูงสุดในรอบ 5 เดือน เช่นเดียวกับวิกฤติการเงินในยุโรปที่เริ่มผ่อนคลายลง
หลังจากที่รัฐบาลกลางของประเทศที่ประสบปัญหาด้านการเงิน ได้แก่ กรีก สเปน และ โปรตุเกส
สามารถระดมเงินกู้ได้ครบตามแผน
สะท้อนจากค่าธรรมเนียมในการออกตราสารการเงินเพื่อป้องกันความเสี่ยงสำหรับผู้ลงทุนในพันธบัตรของรัฐบาลในยุโรป
(CDS) มีแนวโน้มลดลง หลังจากทำสถิติสูงสุดในปลายปี 2553 ขณะเดียวกันพบว่าอัตราเงินเฟ้อในปี
2554 มีแนวโน้มสูงขึ้นทั่วโลก กล่าวคือ มิได้กระจุกตัวอยู่แต่เฉพาะประเทศกำลังพัฒนาเช่นในปี
2553 แต่กำลังคืบคลานเข้าไปในประเทศพัฒนาแล้ว เช่น ล่าสุดอัตราเงินเฟ้อในอังกฤษ
สูงเกือบร้อยละ 4 สูงกว่าอัตราเงินเฟ้อเป้าหมายที่ร้อยละ 2
ตามมาด้วยในยุโรปอัตราเงินเฟ้อได้ขยับขึ้นจากร้อยละ 1.9 ในเดือนพฤศจิกายน 2553 เป็นร้อยละ
2.2 ในเดือนธันวาคม 2553 และทำให้มีการ คาดหมายว่าธนาคารกลางของประเทศพัฒนาแล้ว
มีโอกาสขึ้นดอกเบี้ยนโยบายในปลายปี 2554 ขณะที่ประเทศกำลังพัฒนาคาดว่าในปี 2554
จะขยับขึ้นดอกเบี้ยนโยบายต่อเนื่องจากปี 2553
โดยเฉพาะประเทศไทยคาดว่าอัตราเงินเฟ้อจะเพิ่มขึ้นจากร้อยละ 3.3 ในปี 2553 เป็นร้อยละ
3.5 ถึงร้อยละ 4
ซึ่งอาจกดดันให้คณะกรรมการนโยบายการเงินมีโอกาสปรับขึ้นอัตราดอกเบี้ยนโยบายต่อไปอีกอย่างน้อยร้อยละ
0.75 ถึงร้อยละ 1 ตลอดทั้งปี 2554 สถานการณ์นี้อาจจะเป็นจุดเปลี่ยนสำคัญที่จะทำให้ Fund
Flow เริ่มชะลอการไหลเข้าเอเซียรวมถึงไทย
หรือตรงข้ามเริ่มทยอยกลับไปยังประเทศที่เศรษฐกิจมีสัญญาณฟื้นตัวจากจุดที่ตกต่ำอย่างมากในช่วงที่ผ่านมา
เช่น สหรัฐอเมริกา ยุโรป หรือ ญี่ปุ่น เป็นต้น

  -----------------------------------------------------------------------
  คาดการณ์กำไรสุทธิต่อหุ้นและอัตราการเติบโตของกำไรสุทธิต่อหุ้นของตลาด

  []
  -----------------------------------------------------------------------

ที่มา : ฝ่ายวิจัย บมจ. หลักทรัพย์ เอเชีย พลัส

และหากพิจารณาการเติบโตของกำไรสุทธิต่อหุ้นโดยเฉลี่ยของตลาดหุ้นไทย ได้ชะลอตัวลงจากร้อยละ
25 ในปี 2553 เหลือร้อยละ 15 ในปี 2554
แต่ยังอยู่ในระดับใกล้เคียงกับประเทศในภูมิภาคเอเซีย และ เช่นเดียวกับ
สัดส่วนราคาต่อกำไรสุทธิต่อหุ้นของตลาดหุ้นไทย ปัจจุบันพบว่าได้ลดลงจาก 15 เท่าในปี 2553
เหลือเพียง 12-13 เท่า ใกล้เคียงกับภูมิภาคและประเทศพัฒนาแล้วหลายแห่ง
ทำให้ตลาดหุ้นไทยและในภูมิภาคเอเซียเริ่มลดความน่าสนใจลงเมื่อเปรียบเทียบกับในอดีต
โดยภาพรวมคาดว่าตลาดหุ้นไทยในปี 2554 จะให้ผลตอบแทนลดลงจากปี 2553
และทำให้มูลค่าการซื้อขายของตลาดหุ้นไทยอาจชะลอตัวลงเหลือไม่เกินกว่าวันละ 2.30
หมื่นล้านบาท (ไม่รวมการซื้อขายของบัญชีบริษัทหลักทรัพย์ ที่มีจำนวนอยู่ที่ 2.0 หมื่นล้านบาท)
ซึ่งต่ำกว่า มูลค่าการซื้อขายเฉลี่ย ในปี 2553 หรือลดลงราวร้อยละ 20.7

  ---------------------------------------- -----------------------------------------
  การเติบโตของกำไรสุทธิต่อหุ้นของประเทศพัฒนาแล้ว   การเติบโตของกำไรสุทธิต่อหุ้นของประเทศกำลังพัฒนา

  []                                       []
  ---------------------------------------- -----------------------------------------

ที่มา : Bloomberg

  -----------------------------------------------------------------------
  สัดส่วนราคาต่อกำไรสุทธิต่อหุ้นของตลาดต่างๆ

  []
  -----------------------------------------------------------------------

ที่มา : ฝ่ายวิจัย บมจ. หลักทรัพย์ เอเชีย พลัส

ภาวะการแข่งขันของธุรกิจหลักทรัพย์

แม้ปี 2553 เป็นปีแรกที่มีการคิดค่าธรรมเนียมนายหน้าซื้อขายหลักทรัพย์แบบขั้นบันได
แต่เนื่องจากภาพรวมตลาดหุ้นที่คึกคัก นอกจากส่งผลให้มูลค่าการซื้อขายต่อวันเพิ่มสูงขึ้นอย่างมากแล้ว
ยังส่งผลดีต่อความสามารถในการทำกำไรของพอร์ตการลงทุนโดยรวมของบริษัทหลักทรัพย์
แต่อย่างไรก็ตาม แนวโน้มธุรกิจหลักทรัพย์ในปี 2554 อาจจะไม่ สดใสเท่ากับปี 2553
เพราะนอกจากมูลค่าซื้อขายที่คาดว่าจะลดลงจากปีก่อนหน้าแล้ว
การที่ธุรกิจหลักทรัพย์ไทยกำลังเข้าสู่ช่วงการเปิดเสรีค่าธรรมเนียมฯ เต็มรูปแบบในปี 2555
จะยิ่งทำให้การแข่งขันทวีความรุนแรงขึ้นตามลำดับ แต่อย่างไรก็ตาม
คาดว่าบริษัทหลักทรัพย์ส่วนใหญ่น่าจะยังเน้นคุณภาพการให้บริการ
มากกว่าการแข่งขันด้านราคาเป็นสำคัญ ทั้งนี้ เพื่อความอยู่รอดในระยะยาว
เพราะหากพิจารณาจากค่าธรรมเนียมแบบขั้นบันไดในปี 2553 พบว่า ในงวด 9 เดือนแรก
ค่าเฉลี่ยอยู่ที่เพียงร้อยละ 0.18 เท่านั้น (ไม่รวมการซื้อขายของบัญชีบริษัทหลักทรัพย์)
โดยลดลงอย่างมากจากปี 2552 ซึ่งอยู่ที่ร้อยละ 0.23
จึงเป็นระดับที่บริษัทหลักทรัพย์น่าจะมีกำไรสุทธิยาก หรือ
ความสามารถในการทำกำไรจะลดน้อยถอยลง หากมีการลดค่าธรรมเนียมฯ
ลงต่ำกว่าระดับที่เป็นอยู่ในปัจจุบัน

ด้วยเหตุนี้จึงคาดหมายว่าปี 2554 จะเห็นการเปลี่ยนแปลงที่มีนัยสำคัญอีกปีหนึ่งของบริษัทหลักทรัพย์
ในการนำบริการทางการเงินใหม่ ๆ ออกเสนอขายเพิ่มเติมจากที่มีอยู่ในปัจจุบัน
โดยเฉพาะการเพิ่มช่องทางการลงทุนใหม่ ๆ
นอกเหนือจากการมุ่งเน้นในการสร้างรายได้ค่าธรรมเนียมจาก 1) ธุรกิจวาณิชธนกิจ 2)
การเป็นตัวแทนขายหน่วยลงทุนที่ ได้รับความนิยมมากในปลายปี 2553 และ 3)
การออกเสนอขายใบสำคัญแสดงสิทธิอนุพันธ์ โดยคาดว่าในปี 2554 การลงทุนในต่างประเทศ
น่าจะเป็นช่องทางการลงทุนที่สำคัญอีกช่องทางหนึ่ง ในการขยายธุรกิจของบริษัทหลักทรัพย์
เนื่องจากเศรษฐกิจโลกที่มีแนวโน้มฟื้นตัวเพิ่มขึ้นตามลำดับ
การกระจายความเสี่ยงการลงทุนไปยังต่างประเทศ ไม่ว่าจะเป็นการ
ลงทุนผ่านกองทุนในประเทศที่ไปลงทุนในกองทุนต่างประเทศ
การลงทุนโดยตรงผ่านกองทุนในต่างประเทศ หรือ ลงทุน โดยตรงในหุ้นที่จดทะเบียนในต่างประเทศ
นอกจากนี้ยังรวมถึงการเสนอธุรกรรมบริหารความเสี่ยงด้านการเงินให้กับลูกค้า
นับเป็นอีกบริการหนึ่งที่บริษัทหลักทรัพย์สามารถออกแบบสินค้า หรือ บริการ
ให้ตรงกับความต้องการของลูกค้า เช่น Structured Notes เป็นต้น
ความสำเร็จในการขยายช่องทางการทำธุรกิจใหม่ๆ ดังกล่าวจะช่วยสร้างฐานรายได้ที่มั่นคง
ในระยะยาว

  -----------------------------------------------------------------------
  อัตราค่านายหน้าสุทธิ (ไม่รวมการซื้อขายของบริษัทหลักทรัพย์) ของปี 2553 เทียบกับปี 2552

  []
  -----------------------------------------------------------------------

ที่มา : ฝ่ายวิจัย บมจ.หลักทรัพย์ เอเซีย พลัส

นอกจากนี้ การบริหารต้นทุนอย่างมีประสิทธิภาพรวมถึงการควบรวมกิจการ
ยังมีความจำเป็นสำหรับบริษัทหลักทรัพย์ เพื่อเพิ่มความสามารถในการแข่งขัน ดังเช่นที่เกิดขึ้นในปี
2552 ซึ่งพบว่ามีการควบรวมกิจการของบริษัทหลักทรัพย์หลายแห่ง เริ่มจาก บล. เคทีบี
(ส่วนแบ่งตลาดเพียงร้อยละ 1) ควบรวมกับ บมจ. หลักทรัพย์ ซีมิโก้ (ส่วนแบ่งตลาด ร้อยละ 4)
โดย บล. เคทีบี เป็นผู้เข้าซื้อสินทรัพย์ดำเนินงานของ บมจ. หลักทรัพย์ ซีมิโก้ และ
ต่อมาได้เปลี่ยนชื่อเป็น เคทีซีมิโก้ ตามมาด้วยการควบรวมกิจการของบริษัทหลักทรัพย์ขนาดเล็ก 3
แห่ง คือ บมจ. หลักทรัพย์ ไซรัส บล. สินเอเซีย และ บล. ฟินันซ่า โดย บมจ. หลักทรัพย์ ไซรัส
เป็นแกนนำในการควบรวมกิจการเข้ากับบริษัทหลักทรัพย์อีก 2 แห่ง
ภายหลังจากการควบรวมเสร็จสิ้น ได้เปลี่ยนชื่อเป็น บมจ.หลักทรัพย์ ฟินันเซีย ไซรัส และล่าสุด
บมจ. ฟินันเซีย ไซรัส ยังมีแผนเข้าควบรวมกิจการกับบริษัทหลักทรัพย์เพิ่มเติมอีกหนึ่งแห่ง
โดยมิได้ระบุชื่อที่ชัดเจนขณะนี้ แต่คาดว่าเป็นบริษัทหลักทรัพย์ที่มีส่วนแบ่งตลาดราวร้อยละ 4
ซึ่งคาดว่าจะมีความชัดเจนในปี 2554
จึงมีความเป็นไปได้ที่กระแสการควบรวมระหว่างบริษัทหลักทรัพย์ในปี 2554
น่าจะยังคงเกิดขึ้นต่อเนื่องก่อนที่จะมีการเปิดเสรีค่าธรรมเนียมฯ อย่างเต็มรูปแบบในปี 2555

ภาพรวมธุรกิจวาณิชธนกิจปี 2553 และแนวโน้มปี 2554

ในปี 2553 นับเป็นปีที่ดีสำหรับธุรกิจวาณิชธนกิจ โดยแม้จะมีจำนวนบริษัทเข้าจดทะเบียน 11 บริษัท
(แบ่งเป็น จดทะเบียนในตลาดหลักทรัพย์แห่งประเทศไทย 4 แห่ง และตลาดใหม่ 7 แห่ง)
รวมทั้งมีกองทุนอสังหาริมทรัพย์เข้ามา จดทะเบียนในตลาดหลักทรัพย์เพียง 4 กองทุน
ต่ำกว่าเมื่อเปรียบเทียบกับปี 2552 ซึ่งมี 18 บริษัท
(แบ่งเป็นจดทะเบียนในตลาดหลักทรัพย์แห่งประเทศไทย 7 แห่ง และตลาดใหม่ 11 แห่ง)
รวมทั้งมีกองทุนอสังหาริมทรัพย์เข้ามาจดทะเบียนในตลาดหลักทรัพย์ 5 กองทุน แต่อย่างไรก็ตาม
หากพิจารณาในด้านมูลค่าการระดมทุน พบว่า ในปี 2553 มีมูลค่าการ ระดมทุนที่เพิ่มขึ้น 8.7%
จากปี 2552 มาอยู่ที่ 1.26 หมื่นล้านบาท โดยบริษัทที่มีมูลค่าการระดมทุนสูงสุดในปี 2553 คือ
บมจ. อินโดรามา เวนเจอร์ส ซึ่งมีมูลค่าการระดมทุนสูงถึง 4.7 พันล้านบาท
ขณะที่ส่วนที่เหลืออีกกว่าครึ่งหนึ่งเป็นการ ระดมทุนของกองทุนอสังหาริมทรัพย์

สำหรับปี 2554 คาดว่าธุรกิจวาณิชธนกิจ
ยังเป็นธุรกิจหลักที่หนุนรายได้โดยรวมของบริษัทหลักทรัพย์ให้เติบโต ต่อเนื่อง
ทั้งนี้หากพิจารณาจำนวนบริษัทที่ยื่นขอจดทะเบียนกับตลาดแล้วมีราว 7 บริษัท
ซึ่งคาดว่าจะทยอยเข้ามาซื้อขายในครึ่งหลังของปีนี้ (รายละเอียดดังตารางข้างล่าง)
นอกจากนี้ยังมีการทำธุรกรรมต่าง ๆ เพื่อเพิ่มรูปแบบการเป็นที่ปรึกษาทางการเงิน เช่น
การแนะนำการทำรายการซื้อ/ขายหุ้นเป็นบล๊อคขนาดใหญ่ให้แก่ผู้ถือหุ้นรายใหญ่
การควบรวม/ซื้อกิจการ ทั้งในประเทศและต่างประเทศ เช่น บมจ. บิ๊กซีซุปเปอร์เซ็นเตอร์
ซื้อกิจการของคาร์ฟูร์ ตามมาด้วย บมจ. กรุงเทพดุสิตเวชการ ซื้อหุ้นโรงพยาบาลพญาไท บมจ.
ไทยยูเนียน โฟรเซ่น โปรดักส์ เข้าซื้อกิจการ MW Brands ในยุโรป (เพื่อขยาย
กำลังผลิตและขยายตลาดใหม่ๆ) และ บมจ. บ้านปู เข้าซื้อ Centennial Coal
ในประเทศออสเตรเลีย เพื่อเพิ่มปริมาณสำรองถ่านหินในต่างประเทศเพิ่มขึ้น เป็นต้น

  -----------------------------------------------------------------------
  มูลค่าการระดมทุนของตลาดหลักทรัพย์แห่งประเทศไทย

  []
  -----------------------------------------------------------------------

ที่มา : ตลาดหลักทรัพย์แห่งประเทศไทย

มูลค่าการระดมทุนนี้ เป็นมูลค่ารวมของการออกหุ้นสามัญ รวมการออกกองทุนรวมอสังหาริมทรัพย์

  -----------------------------------------------------------------------
  รายชื่อบริษัทที่ต้องการเข้าระดมทุนในตลาดหุ้นไทยในปี 2554

  []
  -----------------------------------------------------------------------

ที่มา : รวบรวมโดยฝ่ายวิจัย บมจ. หลักทรัพย์ เอเซีย พลัส

ภาวะการซื้อขายในตลาดอนุพันธ์ ปี 2553 และแนวโน้มปี 2554

ปี 2553 นับว่าธุรกิจการซื้อขายอนุพันธ์มีการเติบโตอย่างต่อเนื่องเป็นปีที่ 4
ติดต่อกันนับตั้งแต่มีการเปิดตลาดอนุพันธ์ เมื่อปี 2549 ทั้งนี้ปริมาณการซื้อขายอนุพันธ์ที่เกิดขึ้นในปี
2553 ถือว่าอยู่ในระดับที่น่าพอใจ โดยมีจำนวนรวม ทั้งสิ้น 4,519,436 สัญญาหรือเฉลี่ย 18,676
สัญญาต่อวัน เติบโตจากปีก่อนหน้า ซึ่งมีการซื้อขายเฉลี่ยที่ระดับวันละ 12,771 สัญญา
เพิ่มขึ้นถึงร้อยละ 46 ณ วันที่ 30 ธันวาคม 2553 ตลาดอนุพันธ์มีสถานะคงค้างรวม 77,955 สัญญา
เพิ่มขึ้น ร้อยละ 175 จากจำนวน 28,281 สัญญาในปีก่อนหน้า
และมีจำนวนบัญชีซื้อขายอนุพันธ์รวมทั้งสิ้น 41,880 บัญชี เพิ่มขึ้นร้อยละ 42 จากสิ้นปี 2552
ที่มีจำนวน 29,546 บัญชี ทั้งนี้ปัจจัยสนับสนุนสำคัญที่ทำให้การซื้อขายในตลาดอนุพันธ์ในปี 2553
เติบโตมาก น่าจะมาจากปริมาณการซื้อขาย Single Stock Futures ที่มีเพิ่มสูงขึ้นถึง 5.6 เท่า
โดยเพิ่มจาก 145,758 สัญญา ในปี 2552 เป็น 969,353 สัญญา ในปี 2553
เนื่องจากนักลงทุนเริ่มคุ้นเคยกับการซื้อขาย Single Stock Futures
ที่สามารถใช้เป็นอีกทางเลือกหนึ่งในการลงทุนและบริหารความเสี่ยงในภาวะที่ตลาดหุ้นมีความร้อนแรง

  -----------------------------------------------------------------------
  ธุรกรรมการซื้อขายอนุพันธ์ ในปี 2549-2553

  []
  -----------------------------------------------------------------------

ที่มา : บมจ. ตลาดอนุพันธ์ (ประเทศไทย)

และหากพิจารณาทางด้านผู้ลงทุนแยกตามประเภท
พบว่านักลงทุนสถาบันในประเทศมีบทบาทเพิ่มมากขึ้นในปี 2553
สะท้อนจากสัดส่วนการซื้อขายของนักลงทุนสถาบันในประเทศที่เพิ่มขึ้น จากร้อยละ 28 ในปี 2552
เป็นร้อยละ 33 ในปี 2553 ขณะที่นักลงทุนรายบุคคลในประเทศมีแนวโน้มลดลง
แม้สัดส่วนการซื้อขายยังสูงถึงร้อยละ 57 แต่เป็นการลดลงจากร้อยละ 60 ในปีก่อน 2552
สำหรับนักลงทุนต่างประเทศ ยังคงมีสัดส่วนน้อยเช่นเดิม คือ ราวร้อยละ 10 ลดลงจากปี 2552
เล็กน้อย สาเหตุที่สัดส่วนของนักลงทุนสถาบันในประเทศมีเพิ่มมากขึ้นดังกล่าว
ส่วนหนึ่งน่าจะเป็นผลมาจากการที่นักลงทุนสถาบันในประเทศได้ใช้ตราสารอนุพันธ์เพื่อการบริหารความเสี่ยง
และลดความผันผวนของผลตอบแทนของกองทุนมากขึ้น
(ปริมาณการซื้อขายรวมของนักลงทุนสถาบันในปี 2553 เพิ่มขึ้นจากปี 2552 ราวร้อยละ 69
หรือคิดเป็นจำนวนสัญญาคือ 1.48 ล้านสัญญา เปรียบเทียบกับปี 2551 ที่มีปริมาณการซื้อขายเพียง
8.73 แสนสัญญา)
และอีกส่วนหนึ่งเป็นผลจากการที่นักลงทุนสถาบันในประเทศต้องการดูแลสภาพคล่องการซื้อขายอนุพันธ์ประเภทใหม่
อาทิ Single Stock Futures และ Gold Futures รวมทั้ง Interest Rate Futures
เป็นต้น

  -----------------------------------------------------------------------
  สัดส่วนของนักลงทุนรายประเภทแบ่งตามปริมาณสัญญาซื้อขาย

  []
  -----------------------------------------------------------------------

ที่มา : บมจ. ตลาดอนุพันธ์ (ประเทศไทย)

นอกจากนี้ การซื้อขายสัญญาทองคำล่วงหน้า ก็ได้รับความสนใจจากผู้ลงทุนเช่นกัน
โดยมีปริมาณการซื้อขาย สูงขึ้นเกือบ 2 เท่า จากการซื้อขายเฉลี่ยต่อวันที่ระดับ 1,397 สัญญา ในปี
2552 มาเป็น 4,014 สัญญา หรือคิดเป็นมูลค่า 3,143 ล้านบาท ในปี 2553
โดยเฉพาะหลังจากมีการเปิดซื้อขาย Gold Futures ขนาด 10 บาท เมื่อเดือนสิงหาคม 2553
โดยมีการซื้อขายเฉลี่ยวันละ 1,716 สัญญา หรือเป็นมูลค่า 327 ล้านบาท
แม้ในช่วงแรกเหมือนจะเป็นการแย่งฐานลูกค้าจาก Gold Futures 50 บาท
แต่พบว่าในภาพรวมมูลค่าการซื้อขายของ Gold Futures กลับเพิ่มมากขึ้น
ดังแสดงให้เห็นในภาพธุรกรรมการซื้อขาย Gold Futures ด้านล่าง จะพบว่าตั้งแต่ ไตรมาสที่ 3
ปี 2553 ที่เริ่มมี Mini Gold Futures เข้ามาซื้อขายพบว่ามูลค่าการซื้อขายของ Gold
Futures ทั้ง 50 และ 10 บาท ในงวดไตรมาส 4 ปี 2553 เพิ่มขึ้นร้อยละ 35.6 และ ร้อยละ
240 เมื่อเทียบกับไตรมาสที่ 3 ปี 2553 ตามลำดับ

  -----------------------------------------------------------------------
  ธุรกรรมการซื้อขาย Gold Futures ในปี 2552 - 2553

  []
  -----------------------------------------------------------------------

ที่มา : บมจ. ตลาดอนุพันธ์ (ประเทศไทย)

  -----------------------------------------------------------------------
  ธุรกรรมการซื้อขาย Single Futures ในปี 2552 - 2553

  []
  -----------------------------------------------------------------------

ที่มา : บมจ. ตลาดอนุพันธ์ (ประเทศไทย)

สำหรับการซื้อขายในตลาดอนุพันธ์ ในปี 2554 คาดว่ามีแนวโน้มปรับตัวเพิ่มขึ้นต่อเนื่องจากปี 2553
ทั้งในด้าน มูลค่าและสัญญาซื้อขาย
เนื่องจากภาวะตลาดหุ้นที่ยังคงผันผวนและพัฒนาการของตลาดอนุพันธ์ที่มีการเติบโตมาตลอด 5 ปี
จะส่งเสริมให้นักลงทุนทั้งในประเทศ ต่างประเทศ และนักลงทุนสถาบัน
เพิ่มความนิยมการลงทุนในตราสารอนุพันธ์
เพื่อใช้ในการบริหารความเสี่ยงและลดความผันผวนของผลตอบแทน
อีกทั้งตลาดอนุพันธ์เตรียมที่จะออกสินค้าใหม่เพิ่มเติมเพื่อเป็นทางเลือกแก่ผู้ลงทุน ได้แก่
สัญญาซื้อขายล่วงหน้าที่อ้างอิงกับโลหะเงิน และน้ำมัน รวมถึงการขยายเวลาการ
ซื้อขายในช่วงกลางคืน
เพื่อให้ผู้ลงทุนที่ซื้อขายสินค้าที่อ้างอิงกับสินค้าโภคภัณฑ์ที่มีการซื้อขายตลอดเวลาทั่วโลก เช่น ทองคำ
เงิน เป็นต้น สามารถบริหารความเสี่ยงได้ดีขึ้น ด้วยแผนกลยุทธ์สำคัญนี้
น่าจะทำให้ภาพรวมของปริมาณการ ซื้อขายในตลาดอนุพันธ์ ในปี 2554
มีแนวโน้มที่จะปรับเพิ่มขึ้นอย่างก้าวกระโดดจากปี 2553

ภาวะการซื้อขายของใบสำคัญแสดงสิทธิ์อนุพันธ์ ปี 2553 และแนวโน้มปี 2554

นับตั้งแต่กลางปี 2552 ที่ตลาดหลักทรัพย์แห่งประเทศไทยเริ่มมีผลิตภัณฑ์ ใบสำคัญแสดงสิทธิ์อนุพันธ์
(DW) โดยออกเสนอขายในตลาดเป็นตัวแรกเมื่อเดือนกรกฎาคม 2552 หลังจากนั้น DW
ก็ได้รับการตอบรับจากนักลงทุนดีมากขึ้นเรื่อยๆ เป็นลำดับ โดยปี 2553 ถือว่าเป็นปีที่ DW
เริ่มได้รับการตอบรับเป็นอย่างสูง จากจำนวนผลิตภัณฑ์และมูลค่า ที่เติบโตแบบก้าวกระโดดจากปี
2552 โดยจะเห็นได้จากจำนวน DW ที่ออกสู่ตลาดในแต่ละไตรมาสเพิ่มสูงขึ้นอย่าง

ก้าวกระโดด ดังปรากฏในภาพด้านล่าง โดยเฉพาะในช่วงครึ่งปีหลังของ 2553 กล่าวคือ
ในงวดไตรมาส 3 พบว่าปริมาณและมูลค่าของ DW ที่ออกสู่ตลาดเพิ่มขึ้นจากไตรมาส 2 ปี 2553
ถึงร้อยละ 300 และ ร้อยละ 955 ตามลำดับ และยังคงเพิ่มขึ้นอย่างต่อเนื่องในไตรมาส 4 ปี
2553 กล่าวคือ เพิ่มขึ้นจาก 3Q53 อีกร้อยละ 175 และ ร้อยละ 110 ตามลำดับ

  -----------------------------------------------------------------------
  ปริมาณและมูลค่าของ DW ที่ออกสู่ตลาดในแต่ละไตรมาส

  []
  -----------------------------------------------------------------------

ที่มา : รวบรวมโดย ฝ่ายวิจัย บมจ. หลักทรัพย์ เอเซียพลัส

ปัจจุบันบริษัทหลักทรัพย์ เอเซีย พลัส จำกัด (มหาชน) เป็น 1 ใน 6
บริษัทหลักทรัพย์ที่ได้ออกเสนอขายใบสำคัญแสดงสิทธิ์อนุพันธ์แล้ว และประเมินว่าในปี 2554
น่าจะมีจำนวนบริษัทที่สามารถออก DW เพิ่มมากขึ้น ซึ่งสอดคล้องกับความต้องการของตลาด
โดยคาดว่านักลงทุนน่าจะมีความรู้และความเข้าใจเกี่ยวกับ DW เพิ่มมากขึ้นตามลำดับ บวกกับ
ได้รับแรงขับจากปัจจัยพื้นฐานของตลาดหุ้น กล่าวคือ ผลประกอบการของบริษัทจดทะเบียนในปี 2554
ที่คาดว่าจะเติบโตเพิ่มขึ้นจากปี 2553 ราวร้อยละ 15 ซึ่งน่าจะทำให้ทั้งจำนวน DW และ
มูลค่าการซื้อขายของ DW มีแนวโน้มเติบโตแบบก้าวกระโดดและต่อเนื่องจากปี 2553

แนวโน้มธุรกิจการจัดการกองทุน

มูลค่าทรัพย์สินสุทธิรวมของอุตสาหกรรมจัดการลงทุน ณ ธันวาคม 2553 มีจำนวน 2,146,253
ล้านบาท เพิ่มขึ้น 253,451 ล้านบาท หรือคิดเป็นอัตราการเติบโตร้อยละ 13
จากมูลค่าทรัพย์สินสุทธิรวม ณ ธันวาคม 2552 ที่ระดับ 1,892,802 ล้านบาท

สำหรับแนวโน้มธุรกิจปี 2554 คาดว่า ภาวะการแข่งขันทางธุรกิจยังอยู่ในระดับสูง
โดยธุรกิจจัดการกองทุนยังคงมีแนวโน้มเติบโตโดยเฉพาะกองทุนประเภทตราสารหนี้
กองทุนตราสารทุน และกองทุน LTF และ RMF จากปัจจัยสนับสนุน ได้แก่
การสิ้นสุดการคุ้มครองเงินฝากเต็มจำนวนของสถาบันประกันเงินฝากในเดือนสิงหาคม 2554
และจะเริ่มจำกัดวงเงินที่ได้รับการคุ้มครองสูงสุด 50 ล้านบาทต่อรายผู้ฝากต่อสถาบันการเงิน
ซึ่งจะส่งผลให้ผู้ลงทุนบางส่วนพิจารณาหาช่องทางการออมอื่น ๆ
ที่ให้ผลตอบแทนสูงกว่าในระดับความเสี่ยงที่ใกล้เคียงกันมากขึ้น
ขณะที่แนวโน้มอัตราดอกเบี้ยไทยอยู่ในช่วงการปรับตัวสูงขึ้น
ซึ่งจะส่งผลให้มีความต้องการลงทุนในกองทุนประเภทกองทุนรวมตลาดเงินและกองทุนรวมตราสารหนี้
ที่มีการกำหนดช่วงระยะเวลาการลงทุน (Interval fund)

ในส่วนของกองทุนตราสารทุนมีโอกาสขยายตัวจากทิศทางการปรับขึ้นของดัชนีตลาดหลักทรัพย์และจากภาวะกระแสเงินทุนไหลเข้าตลาดทุนไทย
ทั้งนี้ มาตรการการควบคุมทางการเงินต่าง ๆ
และความผันผวนจากปัจจัยการเมืองในประเทศอาจทำให้ดัชนีตลาดหลักทรัพย์มีความผันผวน
แต่คาดว่าการลงทุนในตราสารทุนจะยังคงขยายตัวอย่างต่อเนื่อง
โดยเฉพาะกองทุนรวมหุ้นระยะยาวจากการความต้องการของผู้ลงทุนที่มีวัตถุประสงค์ในการลดหย่อนภาษีเป็นหลัก

ทั้งนี้ ในปี 2554 บริษัทฯ จะยังคงเน้นการทำการตลาดเชิงรุก
ในการสร้างผลิตภัณฑ์การลงทุนทั้งในและต่างประเทศ
เพื่อตอบสนองต่อความต้องการของผู้ลงทุนที่ต้องการสร้างผลตอบแทนในระยะยาวที่สูงกว่าผลตอบแทนของดอกเบี้ยเงินฝาก

(3) การจัดหาผลิตภัณฑ์หรือบริการ

(ก) แหล่งที่มาของเงินทุน

ในปี 2553 บริษัทใช้แหล่งเงินทุนจากทั้งในส่วนของหนี้สินและส่วนของผู้ถือหุ้น
โดยบริษัทมียอดทรัพย์สินเป็นตั๋วสัญญาใช้เงิน ณ 31 ธันวาคม 2553 เป็นจำนวน 152 ล้านบาท
ซึ่งเป็นตั๋วสัญญาใช้เงินประเภทชำระคืนเมื่อทวงถามและคิดอัตราดอกเบี้ยเฉลี่ยต่อปีที่ ร้อยละ 1.90
อย่างไรก็ตาม
บริษัทยังมีวงเงินกู้ยืมเบิกเงินเกินบัญชีกับธนาคารพาณิชย์และวงเงินกู้ยืมระยะสั้นกับสถาบันการเงินที่เหลืออยู่อีกเป็นวงเงิน
890 ล้านบาท

(ข) การดำรงอัตราส่วนเงินกองทุนสภาพคล่องสุทธิ

บริษัทจะดำรงเงินกองทุนต่อสินทรัพย์สภาพคล่องสุทธิให้เป็นไปตามหลักเกณฑ์ที่กำหนดโดยสำนักงานคณะกรรมการ
ก.ล.ต. ณ วันที่ 31 ธันวาคม 2553 บริษัทมีเงินกองทุนสภาพคล่องสุทธิเท่ากับ 3,348.10
ล้านบาท คิดเป็นร้อยละ 130.93 ของหนี้สินทั่วไป
ซึ่งเพียงพอตามเกณฑ์การดำรงเงินกองทุนสภาพคล่องสุทธิที่สำนักงานคณะกรรมการ ก.ล.ต.
กำหนดไว้ คือไม่ต่ำกว่าร้อยละ 7 ของหนี้สินทั่วไป